open-index/open-wikipedia-markdown huggingface dataset:
কামিনী ৰায়

**কামিনী ৰায়** (১২ অক্টোবৰ ১৮৬৪ - ২৭ ছেপ্টেম্বৰ ১৯৩৩) ব্ৰিটিছ শাসনৰ সময়ৰ এগৰাকী শীৰ্ষ বঙালী কবি, সমাজকৰ্মী আৰু নাৰীবাদী আছিল। ব্ৰিটিছৰ সময়ত স্নাতক ডিগ্ৰী লাভ কৰা প্ৰথম মহিলা সকলৰ মাজৰ এগৰাকী আছিল।

## প্ৰাৰম্ভিক জীৱন
১৮৬৪ চনৰ ১২ অক্টোবৰ তাৰিখে বঙালী প্ৰেসিডেন্সিৰ বাকেৰগঞ্জ জিলাৰ বছন্দ গাঁও তথা বৰ্তমান বাংলাদেশৰ বৰিশাল জিলাত তেখেতৰ জন্ম হয়। ১৮৮৩ চনত তেওঁ বেথুন কলেজত নামভৰ্তি কৰে। কমিনী ৰায় সেইসময়ৰ ব্ৰিটিছ শাসন কালত স্নাতক পঢ়িবলৈ আগবঢ়া প্ৰথম মহিলা সকলৰ ভিতৰত এগৰাকী। ১৮৮৬ চনত কলিকতাৰ বেথুন কলেজৰ পৰা তেওঁ সংস্কৃত বিষয়ত মেজৰ লৈ স্নাতক ডিগ্ৰী লাভ কৰে আৰু সেই বছৰেই সেই কলেজত শিক্ষকতা আৰম্ভ কৰে। দেশৰ প্ৰথম দুই মহিলা স্নাতক ডিগ্ৰী ধাৰীৰ মাজৰ এগৰাকী কাদম্বিনী গাংগুলী একেই প্ৰতিষ্ঠানৰ পৰা ৰায়তকৈ তিন বছৰ পূৰ্বেই স্নাতক ডিগ্ৰী লাভ কৰিছিল। কামিনী ৰায় কলিকতাৰ এটি অভিজাত পৰিয়ালৰ সন্তান আছিল। তেওঁৰ দেউতাক চণ্ডী চৰণ সেন এজন ন্যায়াধীশ আৰু লেখক তথা ব্ৰহ্ম সমাজৰ অন্যতম সদস্য আছিল। তেওঁ, তেওঁ সংগ্ৰহ কৰা কিতাপ পঢ়িয়ে নানান কথা শিকিছিল। তেওঁ তৈয়াৰ কৰা পুথিভঁৰালতোৰ প্ৰয়োগ তেওঁ বিস্তাৰিত ৰূপত কৰিছিল। কামিনী ৰায় এগৰাকী গাণিত প্ৰবক্তা আছিল যদিও পিছলৈ তেওঁ সংস্কৃতৰ প্ৰতি হে ধাউতি দেখুৱায়। তেওঁৰ ভায়েক নিশিথ চন্দ্ৰ সেন কলকাতা হাইক'ৰ্টৰ এজন সুপৰিচিত ব্যাৰিষ্টাৰ আৰু পিছলৈ কলিকতাৰ মেয়ৰ হৈছিল আকৌ ভনীয়েক জামিনী সেইসময়ৰ নেপালৰ ৰাজকীয় পৰিয়ালটিৰ গৃহ চিকিৎসক আছিল। ১৮৯৪চনত কামিনী ৰায় কেদাৰনাথ ৰায়ৰ সৈতে বিবাহপাশত আবদ্ধ হয়।

## সাহিত্য
তেখেতৰ লিখন শৈলী সহজ তথা মাৰ্জিত। ১৮৮৯চনত তেওঁৰ প্ৰথম সংগ্ৰহ 'আলো ছায়া' প্ৰকাশ কৰে তাৰ পিছত আৰু দুখন পুথি প্ৰকাশ কৰি তেওঁ বিবাহ আৰু মাতৃৰ ভূমিকা পালন কৰি এই যাত্ৰাৰ পৰা দীৰ্ঘ দিনলৈ বিৰতি লয়। তেওঁ এগৰাকী প্ৰাপ্তবয়স্ক নাৰীবাদী নাৰী আছিল যি নেকি সেই সময়ৰ মানুহে নাৰীৰ শিক্ষা গ্ৰহণ ব্যৱস্থাটোকে নিষিদ্ধ মানিছিল। কলিকতাৰ এখন বালিকা বিদ্যালয়ত তেওঁ এবাৰ ভাষণ দি কৈছিল যে নাৰীৰ শিক্ষাৰ লক্ষ্য হ'ল তেওঁলোকৰ সৰ্বাংগীণ বিকাশ তথা তেওঁলোকৰ সম্ভাব্যতাক পূৰ্ণতা প্ৰদান কৰা। শৈশবত তেওঁৰ পিতামহে তেওঁক কবিতা তথা স্তোত্ৰ আবৃত্তি কৰিবলৈ শিকায়। এনেদৰেই নিচেই কম বয়সতে কামিনী ৰায়ে সাহিত্য ৰচনা কৰে তথা কবিত্ব-শক্তিৰ স্ফূৰণ ঘটায়। তেওঁৰ মাকেই তেওঁক আঙুলিধৰি গোপনে আখৰ শিকাইছিল। কাৰণ তেতিয়াৰ দিনত হিন্দু মহিলা সকলে লেখা-পঢ়া, শিক্ষা কৰাটো একান্তই নিন্দনীয় আৰু গৰ্হিত কাম হিচাপে বিবেচনা কৰা হৈছিল। 

মাত্ৰ ৮ বছৰ বয়সতে তেওঁ কবিতা লিখিবলৈ আৰম্ভ কৰে। ৰচিত কবিতা সমূহত জীবনৰ সুখ-দুঃখ, আশা-আকাঙ্ক্ষা, আনন্দ-বেদনাৰ সহজ-সৰল তথা সাবলীল প্ৰকাশ ঘটিছে।

## ৰচিত কবিতা পুথি
তেওঁ লিখা উল্লেখযোগ্য কাব্যগ্ৰন্থৰ কেইখনমান হ'ল-

* আলো ও ছায়া (১৮৮৯)
* নিৰ্মাল্য (১৮৯১)
* পৌৰাণিকী (১৮৯৭)
* মাল্য ও নিৰ্মাল্য (১৯১৩)
* অশোক সঙ্গীত (সনেট সংগ্ৰহ, ১৯১৪)
* *অম্বা*, *নাট্যকাব্য, ১৯১৫*
* *দীপ ও ধূপ" (১৯২৯)*
* জীবন পথে (১৯৩০)
* একলব্য
* দ্ৰোণ-ধৃষ্টদ্যুম্ন
* শ্ৰাদ্ধিকী

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় সাহিত্যিক
শ্ৰেণী:বঙালী সাহিত্যিক
শ্ৰেণী:ভাৰতীয় মহিলা কবি
স্মৃতি ইৰানী

**স্মৃতি জুবিন ইৰানী** (; জন্মৰ নাম: স্মৃতি মলহোত্ৰা; জন্ম ২৩ মাৰ্চ ১৯৭৬) এগৰাকী ভাৰতীয় ৰাজনৈতিক নেত্ৰী তথা পূৰ্বৰ মডেল, টেলিভিছন অভিনেত্ৰী আৰু প্ৰযোজক। তেওঁ গুজৰাট ৰাজ্যৰ পৰা ৰাজ্যসভাৰ সাংসদ। তেওঁৰ ভাৰত চৰকাৰৰ বৰ্তমান বস্ত্ৰমন্ত্ৰী পদত অধিষ্ঠিত হৈ আছে।

## প্ৰাৰম্ভিক জীৱন আৰু শিক্ষা
১৯৭৬ চনৰ ২৩ মাৰ্চ তাৰিখে ভাৰতৰ ৰাজধানী নতুন দিল্লীত স্মৃতি মলহোত্ৰাৰ জন্ম হৈছিল। তেওঁৰ মাতৃ শিৱানী বাগছি বঙালী সম্প্ৰদায়ৰ আৰু পিতৃ অজয় কুমাৰ মলহোত্ৰা পঞ্জাবী-মাৰাঠী সম্প্ৰদায়ৰ। তেওঁ তিনিগৰাকী ভনীয়েকৰ ভিতৰত জ্যেষ্ঠ।

তেওঁৰ ককা ৰাষ্ট্ৰীয় স্বয়ংসেৱক সংঘৰ সদস্য আৰু মাতৃ ভাৰতীয় জনসংঘৰ সদস্য আছিল। সেয়ে শৈশৱৰ পৰায়ে তেওঁ ৰাষ্ট্ৰীয় স্বয়ংসেৱক সংঘৰ লগত জড়িত আছিল। তেওঁ নতুন দিল্লীৰ হলী চাইল্ড অক্সিলাম স্কুলৰ পৰা দ্বাদশ শ্ৰেণী উত্তীৰ্ণ হয়। পিছলৈ তেওঁ দিল্লী বিশ্ববিদ্যালয়ৰ স্কুল অফ অপেন লাৰ্নিংত নামভৰ্তি কৰে। তাত তেওঁ বি.কম. প্ৰথম ভাগৰলৈকে অধ্যয়ন কৰে। তেওঁ স্নাতক ডিগ্ৰী লাভ নকৰাকৈ পঢ়াশুনা সীমানতে সামৰে।

## অভিনয় জীৱন
স্মৃতি ইৰানীয়ে ১৯৯৮ চনৰ ফেমিনা মিছ ইণ্ডিয়াৰ প্ৰতিযোগিতাত অংশগ্ৰহণ কৰিছিল। ১৯৯৮ চনত তেওঁক মিকা সিঙৰ *শ্বাৱান মই লগ গেই আগ* এলবামৰ *বলিয়া* গীতত দেখা গৈছিল। ২০০০ চনত তেওঁ টিভি ধাৰাবাহিক *আতিশ* আৰু *হম হে কল আজ কল*ৰ জৰিয়তে টেলিভিছনত প্ৰদাৰ্পণ কৰিছিল। ইয়াৰ লগতে তেওঁ ডিডি মেট্ৰৰ *কবিতা* ধাৰাবাহিকতো অভিনয় কৰিছিল। ২০০০ চনৰ মধ্যভাগত তেওঁ একতা কাপুৰৰ জনপ্ৰিয় টিভি ধাৰাবাহিক *কিউ কি চাচ ভি কভি বহু থি*ত মুখ্য চৰিত্ৰ *তুলসী বিৰানী*ৰ চৰিত্ৰত অভিনয় কৰিবলৈ সুযোগ পায়। ইয়াৰ বাবে তেওঁ একেৰাহে পাঁচ বাৰ ভাৰতীয় টেলিভিছন একাডেমীৰ শ্ৰেষ্ঠ অভিনেত্ৰীৰ বঁটা আৰু চাৰিটা ভাৰতীয় টেলি এৱাৰ্ড লাভ কৰিছিল।

২০০১ চনত তেওঁ জি টিভিৰ *ৰামায়ণ*ত সীতাৰ চৰিত্ৰ ৰূপায়ন কৰিছিল। ২০০৬ চনত তেওঁ *থৰি চি জামিন থোৰা চা আছমান*ৰ সহ-প্ৰযোজক আছিল। তেওঁ চনী টিভিৰ জনপ্ৰিয় ধাৰাবাহিক ২০০৭ চনৰ *বিৰুদ্ধ*ত মুখ্য চৰিত্ৰ *উমা*ৰ ভূমিকাত অৱতীৰ্ণ হৈছিল। তেওঁ নাইনএক্সত *মেৰে চপনে*ত বিনোদ খান্নাৰ লগত অভিনয় কৰিছিল। ২০১২ চনত তেওঁক বঙালী ছবি *অমৃতা*ত দেখা গৈছিল।

## ব্যক্তিগত জীৱন
২০০১ চনত স্মৃতিয়ে পাৰ্চী ব্যৱসায়ী জুবিন ইৰানীৰ লগত বিবাহপাশত আবদ্ধ হয়। একেবছৰৰ অক্টোবৰ মাহত তেওঁলোকৰ পুত্ৰ সন্তানৰ জন্ম হৈছিল। ২০০৩ চনৰ ছেপ্টেম্বৰ মাহত তেওঁলোকৰ দ্বিতীয় সন্তান এগৰাকী জীয়েকৰ জন্ম হয়। তেওঁলোকৰ দুয়ো সন্তান পাৰ্চী ধৰ্ম মানি চলে।

## তথ্য উৎস

## বাহ্যিক সংযোগ
* 
* স্মৃতি জুবিন ইৰানী

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:ভাৰতীয় ৰাজনীতিবিদ
শ্ৰেণী:ভাৰত চৰকাৰৰ মন্ত্ৰী
শ্ৰেণী:ৰাজ্যসভাৰ সাংসদ
শ্ৰেণী:লোকসভাৰ সাংসদ
২৪ মাৰ্চ

**২৪ মাৰ্চ**  দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৮৩ তম (অধিবৰ্ষত ৮৪তম) দিন। বছৰটো শেষ হ’বলৈ এই দিনৰ পৰা মুঠ ২৮২টা দিন বাকী থাকে। এইদিনটোত ঘটা কেইটামান উল্লেখযোগ্য ঘটনা-

## জন্ম
* ১৯১৯ - লৰেঞ্চ ফেৰলিংঘেট্টি, আমেৰিকান কবি, সম্পাদক, আৰু প্ৰকাশক।
* ১৯৩৮ - অৰ্ধেন্দু কুমাৰ দে, ভাৰতীয় ৰাজনীতিবিদ।
* ১৯৫২ - ৰেইনহাৰ্ড গেনজেল, জাৰ্মান জ্যোতিৰ্পদাৰ্থ বিজ্ঞানী।
* ১৯৮৭ - ছাকিব আল হাছান, বাংলাদেশ জাতীয় ক্ৰিকেট দলৰ প্ৰাক্তন অধিনায়ক।

## মৃত্যু
* ১৬০৩ - প্ৰথম এলিজাবেথ, ইংলেণ্ডৰ ৰাণী।
* ১৯০৫ - জুল ভাৰ্ন, ফৰাচী ঔপন্যাসিক, কবি আৰু নাট্যকাৰ। (জন্ম: ৮ ফেব্ৰুৱাৰী, ১৮২৮)
* ১৯৯১ - কৃষ্ণানন্দ ব্ৰহ্মচাৰী, অসমৰ সমাজসেৱক, সমাজ সংস্কাৰক, ধৰ্মগুৰু, আৰু স্বাধীনতা সংগ্ৰামী। (জন্ম: ৬ ডিচেম্বৰ, ১৮৯৬)
* ১৯৯৬ - বিজয় শংকৰ, অসমীয়া চলচ্চিত্ৰৰ অভিনেতা।
* ২০১৪ - মধুৰাম বড়ো, অসমীয়া সাহিত্যিক, সম্পাদক তথা শিক্ষাবিদ৷ (জন্ম: ১ নৱেম্বৰ, ১৯৩৮)

## দিৱস
* বিশ্ব যক্ষ্মা দিৱস

## বাহ্যিক সংযোগ

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
২৫ মাৰ্চ

আজিৰ দিনত ঘটা কেইটামান উল্লেখযোগ্য ঘটনা হ’ল-

## ঘটনাৱলী
* ১৮৬২ - মাৰ্কিন যুক্তৰাষ্ট্ৰত প্ৰথম কাগজৰ মুদ্ৰা প্ৰচলন হয়। 
* ১৮৯৬ - আধুনিক অলিম্পিক ক্ৰীড়াৰ প্ৰথম স্বৰ্ণপদক প্ৰদান কৰা হয়।

## জন্ম
* ১৯৫২ - য়্যুং চ্যেং, চীনা বংশোদ্ভূত ব্ৰিটিছ লেখক।

## মৃত্যু
* ১৮৬৭ - ফ্ৰেণ্ডলিব ফাৰ্ডিনাণ্ড ৰংগ, জাৰ্মান ৰসায়ন বিজ্ঞানী। (জন্ম: ৮ ফেব্ৰুৱাৰী, ১৭৯৪)
* ১৮৯৪ - গুণাভিৰাম বৰুৱা, অসমীয়া সাহিত্যিক, নাট্যকাৰ, প্ৰবন্ধকাৰ, বুৰঞ্জীবিদ আৰু সমাজ সংস্কাৰক। (জন্ম: ১৮৩৭)
* ১৯৪০ - ৰজনীকান্ত বৰদলৈ, অসমীয়া সাহিত্যক। উপন্যাস সম্ৰাট হিচাপে প্ৰসিদ্ধ। (জন্ম: ২৪ নৱেম্বৰ ১৮৬৭)
* ১৯৫৫ - মোহিনী দেৱী, ভাৰতৰ স্বাধীনতা সংগ্ৰামী।
* ১৯৭৫ - দিভা জিভাৰাটিনাম, ভাৰতীয় ৰাজনীতিবিদ।
* ২০১৪ - নন্দা কৰ্ণাটকী, ভাৰতীয় অভিনেত্ৰী। (জন্ম: ৮ জানুৱাৰী, ১৯৩৯)
* ২০১৫ - ইন্দ্ৰ বণিয়া, অসমীয়া অভিনেতা। (জন্ম: ২৪ ডিচেম্বৰ, ১৯৪২)

## দিৱস
* মাতৃ দিৱস (শ্লোভেনিয়া)

## বাহ্যিক সংযোগ

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
জানকী অম্মল (উদ্ভিদ বিজ্ঞানী)

**জানকী অম্মল** (৪ নৱেম্বৰ ১৯৮৭- ৭ ফেব্ৰুৱাৰী ১৯৮৪) এগৰাকী ভাৰতীয় উদ্ভিদবিজ্ঞানী আছিল।

## প্ৰাৰম্ভিক জীৱন
thumb|ই কে জনাকী আম্মালৰ মূৰ্তি, বিৰলা ঔদ্যোগিক আৰু প্ৰযুক্তি সংগ্ৰহালয়, কলকাতা, পশ্চিম বংগ, ভাৰত।
জানকী অম্মলে ১৮৯৭ চনৰ, ৪ নৱেম্বৰত কেৰালাৰ থলসেৰিত জন্মগ্ৰহন কৰে। তেওঁৰ দেউতাক দেওৱান বাহাদুৰ এডভালথ কাক্কট কৃষ্ণন, মাদ্ৰাজ প্ৰেসিডেন্সিৰ উপ-বিচাৰক আছিল। তেখেতৰ মাতৃ, দেবী (১৮৬৪-১৯৪১) আছিল জন চাইল্ড হ্যানিংটন আৰু কুঞ্চি কুড়ুম্বিৰ অবৈধ কন্যা।তেওঁৰ ছয়জন ভাই-ককাই আৰু পাঁচ গৰাকী বাই-ভনী আছিল। তেওঁলোকৰ পৰিয়ালত পৰিয়ালৰ কন্যা সকলক বৌদ্ধিক চৰ্চা, বিশেষকৈ ললিতকলা চৰ্চাত উৎসাহ দিয়া হৈছিল। কিন্তু অম্মলে বিষয় হিচাপে উদ্ভিদবিজ্ঞানহে বাছি লয় তেল্লিচেৰীৰ স্কুলত পঢ়া-শুনা সাং কৰি জানকী মাদ্ৰাজলৈ গুচি গৈছিল। তাতেই কুইন মেৰি কলেজৰ পৰা স্নাতক ডিগ্ৰি অৰ্জন কৰে আৰু ১৯২১ চনত প্ৰেসিডেন্সি কলেজৰ পৰা উদ্ভিদবিজ্ঞানত সাম্মানিয় স্নাতক ডিগ্ৰি লাভ কৰে। প্ৰেসিডেন্সি কলেজৰ শিক্ষকসকলৰ অনুপ্ৰেৰণাত, জীবকোষ-সুপ্ৰজননবিদ্যাৰ প্ৰতি  তেওঁৰ অপাৰ কৌতূহল সৃষ্টি হৈছিল।

## পেচা
জানকী অম্মল চেন্নাইৰ মহিলাৰ ক্ৰিশ্চান কলেজত শিক্ষকতা আৰম্ভ কৰিছিল। সেইসময়ত তেওঁ বাৰ বাৰকৈ ছাত্ৰীবৃত্তি পায় মাৰ্কিন যুক্তৰাষ্ট্ৰৰ মিশিগান বিশ্ববিদ্যালয়ৰ অচিৰ প্ৰবাসত আছিল। তাত তেওঁ ১৯২৫ চনত  তেওঁৰ স্নাতকোত্তৰ ডিগ্ৰী লাভ কৰে। ভাৰতলৈ ঘূৰি অহাৰ পিছত তেওঁ উইমেনস খ্ৰিস্টান কলেজেলৈ পঢ়ুৱাবলৈ যায়। ১৯৩১ চনত তেওঁ পুনৰ মিশিগানলৈ যায় আৰু ডক্টৰ অফ সায়েন্স সম্পন্ন কৰে।

## পুৰস্কাৰ আৰু সন্মান
আম্মল ১৯৩৫ চনৰ ভাৰতীয় বিজ্ঞান একাডেমিৰ আৰু ১৯৫৭ চনত ইন্ডিয়ান ন্যাশনাল সায়েন্স একাডেমিৰ ফেলো নিৰ্বাচিত হয়। ১৯৫৬ চনত বোটানি আৰু সাইটিজেনটিক্সৰ অবদানৰ স্বীকৃতিস্বৰূপে মিশিগান বিশ্ববিদ্যালয়ে তেওঁক সম্মানসূচক এল এল ডি প্ৰদান কৰি কয় যে: "শ্ৰমসাধ্য তথা নিৰ্ভুল পৰ্যবেক্ষণ কৰাৰ ক্ষমতাৰ দ্বাৰা ধন্য, তেওঁ তথা তেওঁৰ ধৈৰ্য,একনিষ্ঠতা আৰু নিবেদন বৈজ্ঞানিক কৰ্মীসকলৰ মাজত আদৰ্শ স্বৰূপ হৈ ৰ'ব।" ১৯৭৭ চনত ভাৰত চৰকাৰে তেওঁ সন্মানীয় পদ্মশ্ৰী উপাধি প্ৰদান কৰে। ২০০০ চনত ভাৰত চৰকাৰৰ পৰিবেশ তথা বন মন্ত্ৰণালয়ে তেওঁৰ নামত শ্ৰেণীবিন্যাস বিদ্যাৰ জাতীয় পুৰস্কাৰ আৰম্ভ কৰে।

## জানকী অম্মল জাতীয় পুৰস্কাৰ
শ্ৰেণীবিন্যাস বিদ্যাত বিশেষ পাৰদৰ্শিতা দেখুওৱা তথা এই ক্ষেত্ৰত নতুন ছাত্ৰ আৰু পণ্ডিতক এই ক্ষেত্ৰত কাম কৰিবৰ বাবে উৎসাহিত কৰিবৰ হেতু ভাৰত চৰকাৰে ১৯৯৯চনত জানকী অম্মল বঁটা ঘোষণা কৰে। উদ্ভিদ বিজ্ঞান আৰু প্ৰাণীবিজ্ঞানৰ শ্ৰেণীবিন্যাসত অসমান্য অৱদানৰ বাবে দুটি জাতীয় পুৰস্কাৰ ক্ৰমে 'উদ্ভিদ বিজ্ঞানৰ ই.কে জানকী অম্মল জাতীয় পুৰস্কাৰ' আৰু 'প্ৰাণীবিজ্ঞানৰ ই.কে জানকী অম্মল জাতীয় পুৰস্কাৰ' প্ৰদান কৰা হয়।

## জানকী অম্মল বৃত্তি
জন ইন্স চেণ্টাৰে জানকী অম্মলৰ নামত উন্নয়নশীল ৰাষ্ট্ৰ সমূহৰ PhDৰ ছাত্ৰ সকললৈ বৃত্তি প্ৰদান কৰে।

## তথ্য সূত্ৰ

## বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় বিজ্ঞানী
শ্ৰেণী:পদ্মশ্ৰী বঁটা বিজয়ী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
তুমি মোৰ মাথোঁ মোৰ

**তুমি মোৰ মাথোঁ মোৰ** হৈছে ২০০০ চনত মুক্তি লাভ কৰা এখন ৰোমান্তিক তথা এক্সনধৰ্মী অসমীয়া চলচ্চিত্ৰ। জুবিন গাৰ্গৰ দ্বাৰা পৰিচালিত আৰু এন. কে প্ৰডাকচনৰ দ্বাৰা প্ৰযোজিত এই চলচ্চিত্ৰখন অসমীয়া চলচ্চিত্ৰ জগতৰ অন্যতম সফল ছবি। জুবিন গাৰ্গ আৰু জেৰিফা ৱাহিদে মুখ্য চৰিত্ৰত অভিনয় কৰাৰ লগতে জনপ্ৰিয় অভিনেতা যতীন বৰাই এই চলচ্চিত্ৰখনত ঋণাত্মক চৰিত্ৰত অভিনয় কৰিছিল। 
‌‌
## অভিনয়ত

* জুবিন গাৰ্গ
* জেৰিফা ৱাহিদ
* যতীন বৰা
* প্ৰস্তুতি পৰাশৰ
* নিপন গোস্বামী 
* মৃদুলা বৰুৱা 
* নিলয় গুপ্ত
* জংকী বৰঠাকুৰ
* পাৰ্থ গোস্বামী
* হিৰণ্য ডেকা
* পৱিত্ৰ মাৰ্ঘেৰিটা

## সংগীত

চলচ্চিত্ৰখনৰ সংগীত পৰিচালনা কৰিছিল জুবিন গাৰ্গে। গীত লিখিছিল জুবিন গাৰ্গ আৰু দিগন্ত ভাৰতীয়ে। এটি 'থীম' সংগীতেৰে সৈতে এলবামটিত মুঠ ১০টি গীত আছে। আটাইকেইটি গীতেই এতিয়াও জনপ্ৰিয়।

; টোকাসমূহ

* ট্ৰেক ১০ হৈছে এটা **বোনাচ ট্ৰেক** আৰু ছবিখনত প্ৰদৰ্শিত হোৱা নাছিল কিন্তু *হিয়া দিয়া নিয়া* চলচ্চিত্ৰৰ পৰা লোৱা হৈছিল।
* ট্ৰেক ১১ হৈছে এটা *'লুকাই থকা ট্ৰেক* আৰু ইয়াক চিডি আৰু কেছেট ট্ৰেকলিষ্টত তালিকাভুক্ত কৰা হোৱা নাই।

## তথ্যসূত্ৰ

## বাহ্যিক সংযোগ
* 

শ্ৰেণী:অসমীয়া চলচ্চিত্ৰ
শ্ৰেণী:২০০০ দশকৰ অসমীয়া চলচ্চিত্ৰ
শ্ৰেণী:জুবিন গাৰ্গ অভিনিত চলচ্চিত্ৰ
কৰ্ণম মালেশ্বৰী

**কৰ্ণম মালেশ্বৰী** (; জন্ম ১ জুন ১৯৭৫) এগৰাকী ভাৰতীয় ভাৰোত্তোলক। তেওঁ ২০০০ চনত অষ্ট্ৰেলিয়াৰ ছিডনীত অনুষ্ঠিত হোৱা অলিম্পিক খেলৰ ৬৯ কেজি শাখাৰ ভাৰোত্তলনত ব্ৰঞ্জৰ পদক লাভ কৰিছিল। তেওঁ অলিম্পিকত পদক লাভ কৰা প্ৰথম গৰাকী ভাৰতীয় মহিলা। অলিম্পিক, বিশ্ব চেম্পিয়নশ্বিপ, এছিয়ান গেমছ আদিত পদক লাভ কৰা কৰ্ণম মালেশ্বৰীক ভাৰত চৰকাৰে ১৯৯৫ চনত ক্ৰীড়া জগতৰ সৰ্বোচ্চ সন্মান ৰাজীৱ গান্ধী খেলৰত্ন বঁটা প্ৰদান কৰিছিল। ১৯৯৯ চনত ভাৰত চৰকাৰে তেওঁক ভাৰতৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে।

## প্ৰাৰম্ভিক জীৱন
১৯৭৫ চনৰ ১ জুন তাৰিখে অন্ধ্ৰ প্ৰদেশৰ ভুচাবাণীপেটাত কৰ্ণম মালেশ্বৰীৰ জন্ম হৈছিল। তেওঁলোক চাৰি গৰাকী ভনীয়েক আটাইকেইগৰাকী ভাৰত্তোলনৰ প্ৰশিক্ষণ প্ৰাপ্ত। ১২ বছৰ বয়সতে তেওঁ নীলমচেট্টী অপ্পান্নাৰ ওচৰত ভাৰোত্তলনৰ প্ৰশিক্ষণ লৈছিল।

তেওঁ তেওঁৰ ভনীয়েকৰ লগত দিল্লীলৈ আহে। তাত ভাৰতীয় ক্ৰীড়া প্ৰাধিকৰণে তেওঁৰ প্ৰতিভাৰ উমান পায়। ১৯৯০ চনত তেওঁ ৰাষ্ট্ৰীয় চাউনিত অংশগ্ৰহণ কৰে। ইয়াৰ চাৰিবছৰ পিছত তেওঁ ৫৪ কেজি শিতানৰ বিশ্বচেম্পিয়নৰ খিতাপ দখল কৰে।

## কৰ্মজীৱন
কৰ্ণম মালেশ্বৰীয়ে ১৯৯৪ আৰু ১৯৯৫ চনৰ ভাৰোত্তলনৰ বিশ্ব চেম্পিয়ন প্ৰতিযোগিতাত সোণৰ পদক লাভ কৰিছিল আৰু ১৯৯৩ আৰু ১৯৯৬ চনত ব্ৰঞ্জৰ পদক লাভ কৰিছিল।

১৯৯৫ চনত কোৰিয়াত অনুষ্ঠিত ভাৰোত্তলনৰ এছিয়ান চেম্পিয়নশ্বিপ প্ৰতিযোগিতাৰ ৫৪ কেজি শাখাত সোণৰ পদক লাভ কৰিছিল। ১৯৯৫ চনৰ বিশ্ব চেম্পিয়নশ্বিপত তেওঁ ১১৩ কেজি ভাৰোত্তলন কৰি ৰেকৰ্ড বনাইছিল। অলিম্পিকত পদক অৰ্জন কৰাৰ আগতেই তেওঁ দুবাৰ বিশ্ব চেম্পিয়ন আৰু ১১টা সোণৰ পদকৰ সৈতে ২৯টা আন্তৰ্জাতিক পদক লাভ কৰিছিল।.

২০০০ চনত অষ্ট্ৰেলিয়াৰ ছিডনীত অনুষ্ঠিত অলিম্পিক খেলত তেওঁ ব্ৰঞ্জৰ পদক লাভ কৰিছিল। ইয়াৰ পিছতে তেওঁ অলিম্পিকত পদক লাভ কৰা প্ৰথম গৰাকী ভাৰতীয় মহিলাত পৰিগণিত হয়। তেওঁ অলিম্পিকৰ ভাৰোত্তলনত পদক লাভ কৰা প্ৰথম আৰু একমাত্ৰ ভাৰতীয় মহিলা।

## বঁটা আৰু সন্মান
বহুতো ৰাষ্ট্ৰীয় আৰু আন্তঃৰাষ্ট্ৰীয় প্ৰতিযোগিতাত পদক লাভ কৰা কৰ্ণম মালেশ্বৰীয়ে ১৯৯৪ চনত অৰ্জুন বঁটা, ১৯৯৫ চনত ৰাজীৱ গান্ধী খেলৰত্ন বঁটা আৰু ১৯৯৯ চনত পদ্মশ্ৰী লাভ কৰিছিল।

## ব্যক্তিগত জীৱন
১৯৯৭ চনত তেওঁ ভাৰোত্তোলক ৰাজেশ ত্যাগীৰ লগত বিবাহপাশত আৱদ্ধ হয়। ২০০১ চনত তেওঁলোকৰ এজন পুত্ৰ সন্তান জন্ম হয়। তেওঁ ২০০২ চনৰ কমনৱেলথ গেমছত যোগদান কৰিবলৈ বিচাৰিছিল যদিও পিতৃ বিয়োগৰ বাবে তেওঁ ইয়াত যোগদান কৰিব নোৱাৰিলে। ২০০৪ চনৰ অলিম্পিকত খেলাৰ যোগ্যতা অৰ্জন কৰিব নোৱাৰাৰ বাবে তেওঁ খেলুৱৈ জীৱনৰ পৰা অব্যাহতি লয়। তেওঁ বৰ্তমান যমুনানগৰত বাস কৰে আৰু ভাৰতীয় খাদ্য নিগমৰ মুখ্য সাধাৰণ ব্যৱস্থাপক হিচাপে কাম কৰে।

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:ভাৰতৰ ভাৰোত্তোলক
শ্ৰেণী:অলিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
মামাং দাই

**মামাং দাই** অৰুণাচল প্ৰদেশৰ ইটানগৰৰ নিবাসী এগৰাকী ভাৰতীয় কবি, ঔপন্যাসিক তথা সাংবাদিক। তেওঁ তেওঁৰ উপন্যাস *দ্যা ব্লেক হিল*-ৰ বাবে ২০১৭ চনত ইংৰাজী ভাষাৰ সাহিত্য অকাডেমি বঁটা লাভ কৰে।

## জীৱন
১৯৫৭ চনৰ ২৩ ফেব্ৰুৱাৰী তাৰিখে অৰুণাচল প্ৰদেশৰ পূব ছিয়াং জিলাৰ পাছিঘাটত মামাং দাইৰ জন্ম হয়। তেওঁৰ পিতৃ মতিন দাই আৰু মাতৃ অদি দাই। মামাং দাইৰ পৰিয়ালটো অৰুণাচল প্ৰদেশৰ আদি জনগোষ্ঠীৰ অন্তৰ্গত। তেওঁ মেঘালয়ৰ ৰাজধানী শ্বিলঙৰ পাইন মাউন্ট স্কুলৰ পৰা স্কুলীয়া শিক্ষা সাং কৰে। পাছলৈ তেওঁ গুৱাহাটী বিশ্ববিদ্যালয়ৰ পৰা ইংৰাজী বিষয়ত স্নাতক ডিগ্ৰী লাভ কৰে। ১৯৭৯ চনত তেওঁ ভাৰতীয় প্ৰশাসনিক সেৱাৰ বাবে নিৰ্বাচিত হয়। পিছত তেওঁ এই বৃত্তি এৰি সাংবাদিকতাৰ কামত মনোনিবেশ কৰে। তেওঁ ভাৰতীয় প্ৰশাসনিক সেৱাৰ বাবে নিৰ্বাচিত অৰুণাচল প্ৰদেশৰ প্ৰথম গৰাকী মহিলা আছিল। সাংবাদিক হিচাপে কাম কৰাৰ সময়ত তেওঁ দ্যা টেলিগ্ৰাফ, হিন্দুস্থান টাইমচ আৰু দ্যা ছেণ্টিনেলৰ বাবে অবদান আগবঢ়ায়।তেওঁ ৰেডিঅ'ৰ জগতখনৰ লগতে টিভি এয়াৰ আৰু ইটানগৰ দূৰদৰ্শন কেন্দ্ৰটো কাম কৰিছিল। তেওঁ ৱৰ্ল্ড ৱাইড ফাণ্ড ফৰ নেচাৰ চমুকৈ 'WWF'ত পূৰ্ব হিমালয় জৈৱ বৈচিত্ৰ্য হটস্পট প্ৰগ্ৰেমত কাম কৰিছিল। তেওঁ ইটানগৰ প্ৰেছ ক্লাবৰ প্ৰাক্তন সম্পাদক তথা বৰ্তমান অৰুণাচল সাংবাদিক সংগঠনৰ সভাপতি। ২০১১ চনত তেওঁ অৰুণাচল প্ৰদেশৰ পাবলিক চাৰ্ভিছ কমিচনৰ সদস্য ৰূপে নিযুক্ত হয়।

## কাৰ্যাৱলী
২০০৬ চনত তেওঁ তেওঁৰ প্ৰথম উপন্যাস *দ্যা লেজেণ্ডচ অফ পেনচাম* প্ৰকাশ কৰে, ইয়াৰ পিছত প্ৰকাশ পায় *ষ্টুপিড কিউপিড* (২০০৪) আৰু *দ্যা ব্লেক হিল* (২০১৪)। *ৰিভাৰ পয়েমচ* (২০০৪), *দ্যা বাল্ম অফ টাইম* (২০০৪), *হেম্ব্ৰেলাইচ লুম* (২০১৪) আৰু *মিডচামাৰ চাৰভাইভেল লিৰিক্স*(২০১৪) তেওঁৰ কবিতা সংগ্ৰহ। *দ্যা বাল্ম অফ টাইম* কিতাপখন অসমীয়ালৈ অনুদিত হৈছে। *দ্যা স্কাই কুইন* আৰু *ৱাঞ্চ আপন এ মুনটাইম* (২০০৩) তেওঁ দ্বাৰা ৰচিত লোককথাৰ চিত্ৰিত গ্ৰন্থ। তেওঁৰ অ-কাল্পনিক ৰচনাৱলীসমূহ হৈছে *অৰুণাচল প্ৰদেশ: দ্যা হিডেন লেণ্ড* (২০০৩) আৰু *মাউণ্টেইন হাৰভেষ্ট: দ্যা ফুড অফ অৰুণাচল প্ৰদেশ* (২০০৪)।

যেতিয়া তেওঁ লিখা আৰম্ভ কৰিছিল, প্ৰথমাৱস্থাত তেওঁ ৰোমান্টিক পদ আৰু গল্প লিখিছিল। পিছলৈ তেওঁ বাস্তৱ জীৱনক স্পষ্ট ৰূপত প্ৰকাশ কৰিবলৈ বাস্তৱ জগতখনৰ সৈতে ৰজিতা খুৱাই বিভিন্ন বিষয়ত লিখা আৰম্ভ কৰে। তেওঁ আওহতীয়া চহৰ আৰু গ্ৰামাঞ্চলত বসবাস কৰা তেওঁৰ ঘনিষ্ঠ সম্প্ৰদায়ৰ লোকসকলৰ ভাৱ অনুভূতিৰ প্ৰতিফলন কৰিব পৰাকৈ লিখিবলৈ লয়। তেওঁ অধিষ্ঠিত কৰা পদসমূহৰ মাজত অৰুণাচল প্ৰদেশ লিটাৰেৰি চচাইটিৰ সাধাৰণ সম্পাদক, উত্তৰ-পূব লেখক ফোৰামৰ সদস্য আৰু সাহিত্য আৰু সংগীত নাটক অকাডেমিৰ সাধাৰণ পৰিষদৰ সদস্য পদ উল্লেখযোগ্য।

## পুৰস্কাৰ
২০১১ চনত তেওঁক ভাৰত চৰকাৰে পদ্মশ্ৰী সন্মান প্ৰদান কৰে। অৰুণাচল প্ৰদেশ চৰকাৰে ২০১৩ চনত *অৰুণাচল প্ৰদেশ: দ্যা হিডেন লেণ্ড* গ্ৰন্থৰ বাবে তেওঁক বাৰ্ষিক ভেৰিয়াৰ এলৱিন বঁটা প্ৰদান কৰে। তেওঁ ২০১৭ চনত  *দ্যা ব্লেক হিল* উপন্যাসখনৰ বাবে ইংৰাজী ভাষাৰ সাহিত্য অকাডেমি বঁটা লাভ কৰে।

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:অৰুণাচল প্ৰদেশৰ ব্যক্তি
শ্ৰেণী:ভাৰতীয় সাহিত্যিক
শ্ৰেণী:পদ্মশ্ৰী বঁটা বিজয়ী
শ্ৰেণী:ইংৰাজী ভাষাৰ সাহিত্য অকাডেমি বঁটা বিজয়ী
ছাহাবা

ইছলাম ধৰ্মত **ছাহাবী** শব্দৰ ( *সহচৰ*) দ্বাৰা মুহাম্মাদ (চাল্লাল্লাহু আলাইহি ওয়া ছাল্লাম)ৰ স্বাথী বা সহচৰসকলক নিৰ্দেশ কৰে। ইয়াৰ বহুবচন শব্দ হ'ল *ছাহাবা*। 
## সংজ্ঞা
‘ছাহাবী’ শব্দটো আৰবী ভাষাৰ ‘ছুহবত’ শব্দৰ এটা ৰূপ। একবচনত ‘ছাহেব’ ও ‘ছাহাবী’ আৰু বহুবচনত ‘ছাহাব’ ব্যৱহৃত হয়। আভিধানিক অৰ্থ হ'ল সংগী, স্বাথী, সহচৰ, একেলগে জীৱন যাপনকাৰী অথবা সাহচৰ্য অৱস্থানকাৰী। ইছ মলমী পৰিভষাত ‘ছাহাবা’ শব্দটোৰ দ্বাৰা ৰাছুলুল্লাহ মুহাম্মাদ (ছাঃ)ৰ মহান সংগী-স্বাথীসকলক বুজায়। ‘ছাহেব’ শব্দটোৰ বহুবচনৰ আৰু কেইবাটাও ৰূপ আছে। কিন্তু ৰাছুলুল্লাহ মুহাম্মাদ (ছাঃ)ৰ সংগী-স্বাথীসকলক বুজাবলৈ‘ছাহেব’-ৰ বহুবচনত ‘ছাহাবা’ ৰ উপৰিও ‘আছহাব’ আৰু ‘ছাহব’ও ব্যৱহৃত হোৱা দেখা যায়। 

আল্লামা ইবনে হাজাৰ ৰাহঃ ‘আল–ইছাবা ফী তাময়ীযিছ ছাহাবা’ গ্ৰন্থত ছাহাবীৰ সংজ্ঞা দিবলৈ গৈ কৈছেঃ 

## তথ্যসূত্ৰ

শ্ৰেণী:ইছলাম ধৰ্ম
তীজান বাঈ

**তীজান বাঈ** (জন্ম ২৪ এপ্ৰিল ১৯৫৬) এগৰাকী ভাৰতীয় লোক-সংগীতৰ শিল্পী। তেওঁ ছত্তীছগঢ়ৰ বিখ্যাত পৰিবেশ্য কলা পাণ্ডৱনীৰ লগত জড়িত। পাণ্ডৱনীত মহাভাৰতৰ কাহিনী গীত আৰু বাদ্যযন্ত্ৰৰ মাধ্যমৰে পৰিবেশন কৰা হয়। তেওঁক ভাৰত চৰকাৰে ১৯৮৭ চনত পদ্মশ্ৰী, ২০০৩ চনত পদ্মভূষণ আৰু ২০১৯ চনত পদ্মবিভূষণ প্ৰদান কৰিছিল। ইয়াৰ লগতে তেওঁ ১৯৯৫ চনত সংগীত নাটক একাডেমী বঁটা আৰু ২০১৮ চনত জাপানৰ ফুকুওয়া প্ৰাইজ লাভ কৰিছিল। ২০০৩ চনত তেওঁৰ অৱদানৰ বাবে বিলাসপুৰ বিশ্ববিদ্যালয়ে সন্মানীয় ডি.লিট. ডিগ্ৰী প্ৰদান কৰিছিল।
## প্ৰাৰম্ভিক জীৱন
১৯৫৬ চনৰ ২৪ এপ্ৰিল তাৰিখে ছত্তীছগঢ়ৰ ভিলাই চহৰ পৰা ১৪ কিঃমিঃ নিলগৰ গনীয়াৰী গাঁৱত তীজান বাঈৰ জন্ম হৈছিল। তেওঁৰ পিতৃ চুনুক লাল পাৰ্দ্ধি আৰু মাতৃ সুখৱতী। তেওঁলোক ছত্তীছগঢ়ৰৰ পাৰ্দ্ধি অনুসূচীত জনজাতি সম্প্ৰদায়ৰ। তীজান বাঈ তেওঁলোকৰ পাঁচ গৰাকী সন্তানৰ জ্যেষ্ঠ সন্তান।

তেওঁ শিশুকালত তেওঁৰ মাতৃফালৰ ককাকে ছত্তীছগঢ়ী হিন্দীত সবল সিং চৌহানে লিখা মহাভাৰতৰ আবৃত্তি শুনি ইয়াৰ প্ৰতি আকৃষ্ট হৈছিল। অতি কম সময়ৰ ভিতৰতে তেওঁ এই মহাভাৰতৰ অধিক অংশ মুখস্থ কৰিছিল। পিছলৈ তেওঁ উমেদ সিং দেশমুখৰ ওচৰত অনানুষ্ঠানিক ভাবে প্ৰশিক্ষিত হৈছিল।

তেওঁৰ ১২ বছৰ বয়সতে বিবাহ হৈছিল। তেওঁ মহিলা হোৱাৰ পিছতো পাণ্ডৱনী পৰিবেশন কৰাৰ বাবে পাৰ্দ্ধি সমাজৰ পৰা তেওঁক বহিষ্কৃত কৰা হৈছিল। তেওঁ নিজে এক সৰু কুটিৰ সাজি তাতে বসবাস কৰিছিল কিন্তু তেওঁ পৰিবেশন কেতিয়াও নেৰিল। তেওঁৰ প্ৰথম স্বামীৰ ওচৰত তেওঁ ঘূৰি নগল আৰু পিছলৈ বিবাহ বিচ্ছেদ কৰিলে। পিছলৈ তেওঁ টুক্কা ৰামৰ লগত বিবাহপাশত আবদ্ধ হয়।

## কৰ্মজীৱন
১৩ বছৰ বয়সত তেওঁ চন্দ্ৰখুৰী নামৰ ওচৰৰ গাঁও এখনত প্ৰথম বাৰৰ ৰাজহুৱা মঞ্চত পৰিবেশন কৰিছিল। ইয়াত ১০ টকাৰ মাননিৰে প্ৰথম বাৰৰ বাবে পাণ্ডৱনী লোকসংগীতৰ *কপালিক শৈলী* পৰিবেশন কৰিছিল। সেই সময়ৰ প্ৰচলিত ৰীতি অনুসৰি মহিলা সকলে কেৱল বহি থকা *বেদমতী শৈলী* মতেহে পাণ্ডৱনী পৰিবেশন কৰিছিল। কিন্তু তীজান বাঈয়ে এই প্ৰচলিত ৰীতি ভংগ কৰি আগতে কেৱল পুৰুষ সকলে কৰা থিয় হৈ উচ্চস্বৰত পাণ্ডৱনী পৰিবেশন কৰিছিল।

অতি কম সময়ৰ ভিতৰতে তেওঁ চুবুৰীয়া গাঁও সমূহত জনাজাত হল আৰু বিশেষ অনুষ্ঠান আৰু উৎসৱত পৰিবেশন বাবে নিমন্ত্ৰণ লাভ কৰিবলৈ ধৰিলে। মধ্য প্ৰদেশৰ এজন বিখ্যাত থিয়েটাৰ শিল্পী হাবিব তনবীৰে তেওঁৰ প্ৰতিভাৰ উমান পায়। তাৰ ফলশ্ৰুতিত তেওঁ ভাৰতৰ প্ৰধানমন্ত্ৰী ইন্দিৰা গান্ধীৰ সন্মুখত পৰিবেশন কৰিবলৈ সুযোগ লাভ কৰে।

১৯৮০ৰ দশকৰ আৰম্ভণিৰ পৰা তেওঁ দেশ-বিদেশৰ বিভিন্ন ঠাইত পাণ্ডৱনী পৰিবেশন কৰিবলৈ নিমন্ত্ৰণ লাভ কৰিছিল। তেওঁ যুক্তৰাজ্য, ফ্ৰান্স, ছুইজাৰলেণ্ড, জাৰ্মানী, তুৰ্কী, টুনিছিয়া, মাল্টা, চাইপ্ৰাছ, ৰোমানিয়া আৰু মৰিছাছ দেশত পৰিবেশনৰ সুবিধা লাভ কৰিছে। তেওঁ জৱাহৰলাল নেহৰুৰ কিতাপৰ ওপৰত শ্যাম বেনেগালে নিৰ্মাণ কৰা দূৰদৰ্শন ধাৰাবাহিক *ভাৰত এক খোজ*ৰ এটা খণ্ডত মহাভাৰত পৰিবেশন কৰিছিল।
## বঁটা আৰু সন্মান

তীজান বাঈয়ে বহুতো ৰাষ্ট্ৰীয় আৰু আন্তঃৰাষ্ট্ৰীয় বঁটা আৰু সন্মান লাভ কৰিছে। তাৰে ভিতৰত উল্লেখযোগ্য সমূহ হ'ল:

* পদ্মশ্ৰী, ১৯৮৮
* সংগীত নাটক একাডেমী বঁটা, ১৯৯৫
* সন্মানীয় ডি.লিট. ডিগ্ৰী, বিলাসপুৰ বিশ্ববিদ্যালয়, ২০০৩
* পদ্মভূষণ, ২০০৩
* এম এছ শুভলক্ষ্মী শতাব্দী বঁটা, ২০১৬
* ফুকুওয়া প্ৰাইজ, ২০১৮
* পদ্মবিভূষণ, ২০১৯
## তথ্য উৎস

## বাহ্যিক সংযোগ
*ফেচবুক পৃষ্ঠা
*তীজান বাঈৰ পাণ্ডৱনীৰ মাজেৰে মহাভাৰতৰ বৰ্ণনা
*পাণ্ডৱনীৰ বিষয়ে প্ৰবন্ধ
*তীজান বাঈৰ প্ৰতিচ্ছবি
*ভাৰত এক খোজৰ খণ্ড ৫

শ্ৰেণী:ভাৰতৰ ব্যক্তি
শ্ৰেণী:পদ্মশ্ৰী বঁটা বিজয়ী
শ্ৰেণী:পদ্মভূষণ বঁটা বিজয়ী
শ্ৰেণী:পদ্মবিভূষণ বঁটা বিজয়ী
শ্ৰেণী:সংগীত নাটক একাডেমী ফেলোশ্বিপ প্ৰাপক
শ্ৰেণী:ভাৰতৰ লোকশিল্পী
বিউটি শৰ্মা বৰুৱা

**বিউটি শৰ্মা বৰুৱা** (জন্ম ১৮ জুন ১৯৫১) এগৰাকী ভাৰতীয় সংগীতশিল্পী। তেওঁ অসমীয়া আধুনিক গীত, লোকগীত, ভাৰতীয় শাস্ত্ৰীয় সংগীত, গজল, ভজন পৰিবেশনৰ বাবে বিখ্যাত। মেলডি কুইন হিচাপে খ্যাত বিউটি বাইদেউয়ে দূৰদৰ্শন, ৰেডিঅ', এলবাম আৰু অন্যান্যত প্ৰায় ১০০০ গীত গাইছে। তেওঁ ৰসৰাজ লক্ষ্মীনাথ বেজবৰুৱা আৰু প্ৰজ্ঞাসুন্দৰী দেৱীৰ আজু নাতিনী। তেওঁ ১৯৭৬ চনত সাহিত্যিক আৰু গীতিকাৰ দ্বিজেন্দ্ৰ মোহন শৰ্মাৰ লগত বিবাহপাশত আবদ্ধ হৈছিল।
## প্ৰাৰম্ভিক জীৱন
১৯৫১ চনৰ ১৮ জুন তাৰিখে গোলাঘাট জিলাৰ ডফলাটিং চাহ বাগিচাত বিউটি বৰুৱাৰ জন্ম হৈছিল। তেওঁৰ পিতৃ ভুৱেনশ্বৰ বৰুৱা চাহ বাগিচাৰ মেনেজাৰ আছিল আৰু নিৰ্মলা দেৱী। 

তেওঁ তিনি বছৰ বয়সতে প্ৰথমতে যোৰহাটত সংগীতৰ শিক্ষা গ্ৰহণ কৰিছিল। ১৯৫৮ চনত ৭ বছৰ বয়সতে ভাৰতৰ প্ৰধানমন্ত্ৰী জৱাহৰলাল নেহৰুয়ে তেওঁক সম্বৰ্ধনা জনাইছিল। ৯ বছৰ বয়সত তেওঁ ভাৰতীয় শাস্ত্ৰীয় সংগীত শিকিছিল। প্ৰথমতে তেওঁ কিৰাণা ঘৰণা আৰু পিছলৈ ইন্দোৰ ঘৰাণাৰ শাস্ত্ৰীয় সংগীত শিকিছিল। 
## কৰ্মজীৱন
১৯৬০ৰ দশকত তেওঁ আকাশবাণী গুৱাহাটী, ডিব্ৰুগড়, যোৰহাট আৰু শ্বিলংৰ লগত জড়িত আছিল। সেই সময়ত তেওঁ ভজন, গজল আৰু ভাৰতীয় শাস্ত্ৰীয় সংগীতৰ বাবে বেছি জনাজাত আছিল। আকাশবাণী গুৱাহাটীত গোৱা তেওঁৰ প্ৰথম গীতটো হল *তোমালৈ মনত পৰে*। জিতু তপনৰ সংগীত আৰু নুৰুল হকৰ কথাৰ এই গীত তেওঁ সুধাকণ্ঠ ভূপেন হাজৰিকাৰ লগত গাইছিল। তেওঁ ঘাইকৈ অসমীয়া সংগীতত শাস্ত্ৰীয় ৰাগৰ ব্যৱহাৰৰ বাবে বিখ্যাত হৈছিল। 

১৯৭৬ চনত তেওঁ গীতিকাৰ আৰু কবি দ্বিজেন্দ্ৰ মোহন শৰ্মাৰ লগত বিবাহপাশত আবদ্ধ হয়। তাৰ পিছত অসমীয়া লোক-সংগীত আৰু লঘু শাস্ত্ৰীয় সংগীতৰ এক নতুন ধাৰাৰ আৰম্ভ হৈছিল। সেই সময়তে তেওঁলোকৰ *মাহ হালধিৰে*, *ঘৰমুৱা পক্ষী*, *সিপাৰে যমুনাৰ*, *দেৱী বুলি মাতিছিলোঁ*, *দীঘল কৈ উৰণি*, *উজনি মুৱা ৰে'ল গাড়ী* আদি কালজয়ী গীতৰ সৃষ্টি হৈছিল। বিউটি শৰ্মা বৰুৱায়ে বৰ্তমানলৈ দ্বিজেন্দ্ৰ মোহন শৰ্মায়ে লিখা প্ৰায় ৩০০ গীত গাইছে। 

১৯৮০ৰ দশকত বিউটি শৰ্মা বৰুৱায়ে অলকানন্দ সংগীত বিদ্যালয় প্ৰতিষ্ঠা কৰিছিল। ২০০৫ চনত তেওঁৰ স্বামীৰ মৃত্যু হয়। ২০০৭ চনত তেওঁ শিশু সকলৰ বাবে *ওমলা ঘৰৰ গীত* নামৰ এখন কিতাপ প্ৰকাশ কৰিছিল। তেওঁ দূৰদৰ্শন আৰু আকাশবাণীৰ কেইবাটাও সংগীতিক অনুষ্ঠান প্ৰযোজনা কৰিছিল। ইয়াৰ লগতে তেওঁ কেইখনমান অসমীয়া ধাৰাবাহিকত অভিনয়ো কৰিছিল। 

## তথ্য উৎস

শ্ৰেণী:অসমৰ ব্যক্তি
শ্ৰেণী:অসমৰ কণ্ঠশিল্পী
শালুমাৰাদা থিম্মাক্কা

**শালুমাৰাদা থিম্মাক্কা** বা **আলাদা মাৰাদা থিম্মাক্কা** এগৰাকী ভাৰতীয় পৰিৱেশবিদ।  তেওঁ হুলিকাল আৰু কুদুৰৰ মাজৰ চাৰি কিলোমিটাৰ দূৰত্বত ৩৮৫ জোপা বট গছ ৰোপণ কৰি প্ৰতিপালন কৰাৰ বাবে বিশেষভাৱে বিখ্যাত। এতিয়ালৈকে তেওঁ প্ৰায় ৮০০০ গছ ৰোপণ আৰু প্ৰতিপালন কৰিছে। তেওঁলোকৰ কোনো সন্তান নথকাৰ বাবে সমাজৰ পৰা বহু কটু বাক্য শুনিবলগীয়া হৈছিল। এইবোৰৰ পৰা অতিষ্ঠ হৈ তেওঁ ৪০ৰ দশকত আত্মহত্যাৰ পথ বাচি লবলৈ বিচাৰিছিল। কিন্তু পিছলৈ তেওঁ আৰু তেওঁৰ স্বামীয়ে গছপুলিক নিজৰ সন্তানৰ দৰে প্ৰতিপালন কৰিবলৈ আৰম্ভ কৰিলে। কন্নড় ভাষাত *শালু* মানে বৃক্ষ আৰু *মাৰাদা* মানে শাৰী, অৰ্থাৎ শালুমাৰাদা মানে *বৃক্ষৰ শাৰী*। তেওঁক স্থানীয় লোকে তেওঁক বৃক্ষমাতা হিচাপে সম্বোধন কৰে।

তেওঁ কোনো আনুষ্ঠানিক শিক্ষা গ্ৰহণ কৰা নাছিল আৰু সাধাৰণ বনুৱা হিচাপে জীৱন নিৰ্বাহ কৰিছিল। তেওঁৰ নিঃস্বাৰ্থ অৱদানৰ বাবে নেছনেল চিটিজেনছ এৱাৰ্ডৰে সন্মানিত হৈছিল। ভাৰত চৰকাৰে তেওঁক ২০১৯ চনত পদ্মশ্ৰী প্ৰদান কৰে।

আমেৰিকা যুক্তৰাষ্ট্ৰৰ লছ এঞ্জেলেছ আৰু অকলেণ্ড, কেলিফৰ্ণিয়াৰ পৰিৱেশ সচেতনতাৰ সন্থা *থিম্মাক্কাছ ৰিচৰ্চেছ ফৰ এনভাৰমেণ্টেল এডুকেচন*ৰ নাম তেওঁৰ নামৰ পৰা লোৱা হৈছে।
## প্ৰাৰম্ভিক জীৱন
শালুমাৰাদা থিম্মাক্কাৰ কৰ্ণাটক ষ্টেটৰ তুমাকুৰু জিলাৰ গুব্বি তালুকত জন্ম হৈছিল। পিছলৈ তেওঁ ৰামনগৰ জিলাৰ মাগাদী তালুকৰ অন্তৰ্গত হুলিকাল গাঁৱৰ চিক্কাইয়াহৰ লগত বিবাহপাশত আবদ্ধ হয়। তেওঁৰ কোনো আনুষ্ঠানিক শিক্ষা নাছিল আৰু তেওঁলোক সাধাৰণ বনুৱা হিচাপে জীৱন নিৰ্বাহ কৰিছিল। দুৰ্ভাগ্যক্ৰমে তেওঁলোকৰ কোনো সন্তান জন্ম নহল। সেয়ে তেওঁলোকে সন্তানৰ সলনি গছৰ প্ৰতিপালন আৰম্ভ কৰিছিল।

তেওঁলোকে বাৰিষা কালত গছপুলি ৰোপণ কৰিছিল। ইয়াৰ লগতে গছপুলিক সময়মতে পানী দিয়া আৰু আন জীৱ-জন্তুৰ পৰা ৰক্ষা কৰা ইত্যাদি কাম সমূহ কৰিছিল। বৰ্তমান তেওঁলোকে লগোৱা গছৰ মুঠ অৰ্থমূল্য প্ৰায় ১৫ লাখ টকা। প্ৰথমে তেওঁলোকে এই গছ সমূহৰ চোৱাচিতা কৰিছিল যদিও বৰ্তমান কৰ্ণাটক চৰকাৰে ইয়াৰ চোৱাচিতা কৰে।
## বৰ্তমান ক্ৰিয়া-কলাপ
শালুমাৰাদা থিম্মাক্কাৰ স্বামী বিকালু চিক্কাইয়াহ ১৯৯১ চনত মৃত্যুবৰণ কৰে। বৰ্তমান তেওঁক বিভিন্ন সভা-সমিতি আদিত বনানিকৰণৰ ওপৰত বক্তৃতা দিবলৈ নিমন্ত্ৰণ কৰা হয়। ইয়াৰ লগতে তেওঁ আন আন সমাজসেৱা মূলক কাৰ্যৰ লগত জড়িত। তেওঁ তেওঁলোকৰ গাঁৱত বৰষুণৰ পানী সংৰক্ষণ কৰিবলৈ এটা টেংক নিৰ্মাণ কৰিছিল। তেওঁ তেওঁৰ স্বামীৰ স্মৃতিৰক্ষাৰ বাবে তেওঁলোকৰ গাঁৱত এক চিকিৎসালয় স্থাপন কৰাৰ উদ্দেশ্যৰে এক ন্যাসৰ গঠন কৰিছে।
## বঁটা আৰু সন্মান
শালুমাৰাদা থিম্মাক্কায়ে বহুতো ৰাষ্ট্ৰীয় আৰু আন্তঃৰাষ্ট্ৰীয় বঁটা লাভ কৰিছে। তাৰে ভিতৰত উল্লেখযোগ্য সমূহ হ'ল:

* পদ্মশ্ৰী, ২০১৯
* হাম্পী বিশ্ববিদ্যালয়ৰ নাদজা বঁটা, ২০১০
* নেছনেল চিটিজেনছ এৱাৰ্ড, ১৯৯৫
* ইন্দিৰা প্ৰিয়দৰ্শনী বৃক্ষমিত্ৰ বঁটা, ১৯৯৭
* বীৰচক্ৰ প্ৰশস্তি বঁটা, ১৯৯৭ 
* কৰ্ণাটক চৰকাৰৰ মহিলা আৰু শিশু কল্যাণ বিভাগৰ পৰা সন্মানীয় প্ৰমাণপত্ৰ, 
* বেংগালুৰুৰ ৰাষ্ট্ৰীয় কাঠ বিজ্ঞান আৰু প্ৰযুক্তিবিদ্যা প্ৰতিষ্ঠানৰ পৰা প্ৰমানপত্ৰ
* কৰ্ণাটক কপাভাল্লী বঁটা, ২০০০ 
* গডফ্ৰে ফিলিপছ সাহসিকতা বঁটা, ২০০৬
* আৰ্ট অফ লিভিং ফাউণ্ডেচনৰ বিশালক্ষী বঁটা
* হুভিনাহল ফাউণ্ডেচনৰ  বিশ্বত্মা বঁটা, ২০১৫
* বিবিচিৰ ২০১৬ চনৰ শ্ৰেষ্ঠ ১০০ গৰাকী মহিলাৰ তালিকাত স্থান লাভ
* পৰিসৰ ৰত্ন বঁটা
* গ্ৰীণ চেম্পিয়ন বঁটা
* বৃক্ষমাতা বঁটা

## তথ্য উৎস

## বাহ্যিক সংযোগ

* থিম্মাক্কা আৰু তেওঁৰ স্বামীৰ কাহিনী
* শালুমাৰাদা থিম্মাক্কাৰ প্ৰতিচ্ছবি 
* শালুমাৰাদা থিম্মাক্কা ইণ্টাৰনেছনেল ফাউণ্ডেচন 

শ্ৰেণী:ভাৰতৰ ব্যক্তি
শ্ৰেণী:সমাজকৰ্মী
শ্ৰেণী:পদ্মশ্ৰী বঁটা বিজয়ী
ফুলেশ্বৰী কুঁৱৰী

**ফুলেশ্বৰী** (ইংৰাজী ভাষা:Phuleswari) আহোম ৰজা শিৱ সিংহৰ প্ৰধান ৰাণী আছিল। আহোম ৰাজ্য প্ৰত্যক্ষভাৱে শাসন কৰা তেখেত প্ৰথম মহিলা। পূৰ্বে তেওঁ দেৰগাঁৱৰ শিৱ মন্দিৰৰ এগৰাকী নৰ্তকী আছিল। আচল নাম আছিল ফুলমতী। শিৱ সিংহই তেওঁক দেখি মুগ্ধ হৈ বিয়া কৰায়। পাছত জ্যোতিষীৰ ভৱিষ্যতবাণীত শংকিত হৈ শিৱ সিংহই শাসনভাৰ ফুলেশ্বৰীৰ হাতত অৰ্পণ কৰিছিল। কঠোৰ শাক্ত-ধৰ্মী ফুলেশ্বৰীয়ে শাক্ত ধৰ্মক ৰাজ্যৰ প্ৰধান ধৰ্ম কৰিবলৈ বিচাৰিছিল আৰু ইয়াৰ বাবে গ্ৰহণ কৰা পদক্ষেপবোৰে বৈষ্ণৱ-মোৱামৰীয়াসকলৰ মনত অসন্তোষ জগাইছিল। ইয়েই হয়তো পাছলৈ মোৱামৰীয়া বিদ্ৰোহৰ সূত্ৰপাত ঘটায়। 

## সিংহাৰোহণ
ৰুদ্ৰ সিংহৰ ইচ্ছা অনুসৰি তেওঁৰ মৃত্যুৰ পাছত জ্যেষ্ঠ পুত্ৰ চুতানফা (১৭১৪-১৭৪৪) ৰাজপাটত উঠে। ৰজা হৈ তেওঁ হিন্দু শিৱ সিংহ নাম গ্ৰহণ কৰে। শিৱ সিংহ ঘোৰ শাক্ত আছিল আৰু ব্ৰাহ্মণ-জ্যোতিষীসকলৰ কথা বৰ বিশ্বাস কৰিছিল। ১৭২২ চনত তেওঁৰ জ্যোতিষীসকলে ৰজাক কয় যে *ছত্ৰ-ভংগ যোগ*ৰ বাবে তেওঁৰ শাসনকাল অচিৰেই শেষ হ'ব। তেতিয়া ৰজাই ব্ৰাহ্মণ আৰু মন্দিৰসমূহলৈ নানা দান-দক্ষিণা দিয়াৰ লগতে নিজৰ প্ৰধান ৰাণী ফুলেশ্বৰীক **বৰ ৰজা** ঘোষণা কৰে। ৰজা হৈ ফুলেশ্বৰীয়ে প্ৰমথেশ্বৰী দেৱী নাম লয় আৰু ৰজাৰ লগত যুটীয়াভাৱে নিজৰ নামৰ মোহৰ প্ৰচলন কৰে। 

ফুলেশ্বৰী চুতানফাতকৈও অধিক শাক্ত ধৰ্মত বিশ্বাসী আছিল আৰু পৰ্বতীয়া গোসাঁইৰ ভক্ত আছিল। পৰ্বতীয়া গোসাঁইৰ কথামতেই তেওঁ ৰাজ্যত শাক্ত ধৰ্মৰ প্ৰসাৰ কৰিবলৈ বিচাৰিছিল। আন দেৱ-দেৱীৰ পূজা বাৰণ কৰি তেওঁ আনকি বৈষ্ণৱ গোসাঁইসকলকো দুৰ্গা পূজা কৰিবলৈ নিৰ্দেশ দিছিল। শূদ্ৰ মহন্তসকল একশৰণ ধৰ্মত ঘোৰ বিশ্বাসী বাবে ফুলেশ্বৰীয়ে ৰংপুৰত দুৰ্গা পূজাৰ আয়োজন কৰে। পূজাত মোৱামৰীয়া আৰু আন গোসাঁইসকলক সেৱা কৰিবলৈ বাধ্য কৰি কপালত বলিৰ তেজৰ ফোটো দিয়ায়। এই কথাত মোৱামৰীয়াসকল অপমানিত হয়। তেওঁলোকৰ মনত পুহি ৰখা অসন্তোষেও ইয়াৰ আধা শতিকাৰ পাছত হোৱা মোৱামৰীয়া বিদ্ৰোহৰ সূত্ৰপাত কৰে। কোনো কোনো লেখক আৰু বুৰঞ্জীবিদে অৱশ্যে মোৱামৰীয়া বিদ্ৰোহৰ বাবে ফুলেশ্বৰীক দোষাৰূপ কৰা নাই।

## সামাজিক কৰ্ম
ফুলেশ্বৰীয়ে শকুন্তলা কাব্যখন অসমীয়ালৈ অনুবাদ কৰাইছিল। তেওঁ ৰাজপ্ৰসাদৰ চৌহদত সংস্কৃত টোল এখন স্থাপন কৰিছিল। তেওঁ শিৱসাগৰত গৌৰীসাগৰ পুখুৰী খন্দায় আৰু ইয়াৰ পাৰত শিৱ, বিষ্ণু আৰু দেৱী তিনিটা দৌল নিৰ্মাণ কৰোৱায়। কেইবাটাও মন্দিৰলৈ তেখেতে মাটি দান কৰিছিল। সৰু সৰু ছোৱালীবোৰক বোৱা-কটা শিকাবলৈও তেখেতে নানা প্ৰয়াস কৰিছিল।

## মৃত্যু
১৭৩১ চনত ফুলেশ্বৰী কুঁৱৰীৰ মৃত্যু হয়। ইয়াৰ পাছত চুতানফাই ফুলেশ্বৰীৰ ভনীয়েক দেওপদীক বিয়া কৰায় আৰু অম্বিকা নাম দি *বৰ ৰজা* পাতে॥

## তথ্য সংগ্ৰহ

শ্ৰেণী:আহোম ৰাজ্য
শ্ৰেণী:অসমৰ ব্যক্তি
শ্ৰেণী:ভাৰতীয় ৰাণী
ইউছুফ এষ্টেছ

**ইউছুফ এষ্টেছ** (জন্ম: ১৯৪৪) এজন আমেৰিকান মুছলিম যাজক, যিজনে ১৯৯১ চনৰ পৰা খ্ৰীষ্টান ধৰ্মৰ পৰা ইছলাম ধৰ্মলৈ ধৰ্মান্তৰিত হৈছে। তেখেতে ১৯৯০ চনৰ পৰা "যুক্তৰাষ্ট্ৰ কাৰা ব্যুৰো" নামৰ প্ৰতিষ্ঠানৰ যাজক আছিল। তেখেত ২০০০ চনৰ চেপ্তেম্বৰ ৰাষ্ট্ৰসংঘত অনুষ্ঠিত ৰাষ্ট্ৰসংঘৰ বিশ্ব শান্তি সন্মিলন ধৰ্মীয় নেতাসকলৰ মাজত মুছলিমসকলৰ প্ৰতিনিধি আছিল।

## জীৱনকাল
ইউছুফ এষ্টেছ অ’হাঅ’ত জন্মগ্ৰহণ কৰিছে আৰু টেক্সাছৰ হিউষ্টনত এটা এংলো প্ৰাচীন ইংৰাজী ভাষী প্ৰোটেষ্টাণ্ট পৰিয়ালত ডাঙৰ দীঘল হৈছে।
১৯৯১ চনত মোহাম্মেদ নামৰ এজন মিছৰিয় মুছলিমৰ সৈতে পৰিচিত হৈ তেখেত ইছলাম ধৰ্মলৈ ধৰ্মান্তৰিত হয়।

## ইছলামিক কৰ্মকাণ্ড
২০০৪ চনৰ পৰা ইউছুফ এষ্টেছে ইছলাম চেনেল আৰু পিচ টিভিত নিয়মীয়াকৈ বিভিন্ন অনুষ্ঠানত উপস্থিত হয়। ইয়াৰ উপৰিও হুদা টিভিতো তেখেতে বক্তব্য ৰাখে যিটো সাপ্তাহিক ২৪ ঘণ্টা বিভিন্ন ইছলামিক অনুষ্ঠানসহ বিনামূল্যে গোটেই বিশ্বব্যাপী বিভিন্ন দেশত চেটেলাইট আৰু ইণ্টাৰনেটত সম্প্ৰচাৰিত হয়। তেখেতৰ নিজ উদ্যোগত গাইড আচ টিভি নামৰ এটা টিভি চেনেল প্ৰতিষ্ঠা কৰে, যেটি হ'ল আমেৰিকাৰ প্ৰথম চৌব্বিছ ঘণ্টা সময়তেই প্ৰচাৰিত ইছলামিক টিভি চেনেল।

## তথ্যসূত্ৰ

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:ইছলামী ধৰ্মীয় গুৰু
কুঞ্জৰাণী দেৱী

**নামেইৰাকপাম কুঞ্জৰাণী দেৱী** (জন্ম ১ মাৰ্চ ১৯৬৮) এগৰাকী ভাৰতীয় ভাৰোত্তোলক। তেওঁ আন্তৰ্জাতিক ভাৰোত্তোলন প্ৰতিযোগিতাৰ ৪৪ আৰু ৪৬ কেজি শাখাত ভাৰতক প্ৰতিনিধিত্ব কৰে। তেওঁ বিশ্ব চেম্পিয়নশ্বিপ আৰু এছিয়ান গেমছত কেইবাবাৰো পদক লাভ কৰিছে। বৰ্তমান তেওঁ ৰাষ্ট্ৰীয় ভাৰোত্তোলন দলৰ প্ৰশিক্ষক। তেওঁ ১৯৯০ চনত অৰ্জুন বঁটা লাভ কৰিছিল। ১৯৯৭ চনত তেওঁ লিয়েণ্ডাৰ পেজৰ সৈতে ভাৰতৰ ক্ৰীড়া জগতৰ সৰ্বোচ্চ সন্মান ৰাজীৱ গান্ধী খেলৰত্ন বঁটা লাভ কৰিছিল। তেওঁ এই পুৰস্কাৰ লাভ কৰা প্ৰথম গৰাকী উত্তৰ-পূব ভাৰতৰ মহিলা। ২০১১ চনত তেওঁক ভাৰত চৰকাৰে দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে।
## প্ৰাৰম্ভিক জীৱন
১৯৬৮ চনৰ ১ মাৰ্চ তাৰিখে মণিপুৰৰ ইম্ফলৰ মায়াই লেইকাইত কুঞ্জৰাণী দেৱীৰ জন্ম হৈছিল। তেওঁ ১৯৭৮ চনত ইম্ফলৰ চিন্দাম চিংচাং অবাসিক উচ্চ মাধ্যমিক বিদ্যালয়ত পঢ়ি থাকোঁতে ক্ৰীড়াৰ প্ৰতি আকৰ্ষিত হৈছিল। ইম্ফলৰ মহাৰাজ বুদ্ধ চন্দ্ৰ কলেজত পঢ়ি থাকোঁতে ভাৰোত্তলন তেওঁৰ প্ৰিয় ক্ৰীড়াত পৰিগণিত হৈছিল।

তেওঁ কেন্দ্ৰীয় ৰিজাৰ্ভ পুলিচ বলত যোগদান কৰে। তেওঁ ভাৰতীয় পুলিচ দলৰ ১৯৯৬ চনৰ পৰা ১৯৯৮ চনলৈ কেপ্তেইন আছিল।
## খেলুৱৈ জীৱন
তেওঁ ১৯৮৫ চনৰ পৰা ৰাষ্ট্ৰীয় ভাৰোত্তলন চেম্পিয়নশ্বিপৰ ৪৪ কেজি, ৪৬ কেজি আৰু ৪৮ কেজি শাখাত পদক লাভ কৰিবলৈ আৰম্ভ কৰিছিল। তেওঁ ১৯৮৭ চনত ত্ৰিভান্দ্ৰমত দুটা নতুন ৰাষ্ট্ৰীয় অভিলেখ সৃষ্টি কৰিছিল। তেওঁ ৪৬ কেজি শাখালৈ আহি পুনেত ১৯৯৪ চনত সোণৰ পদক লাভ কৰিছিল। আকৌ তেওঁ চাৰিবছৰ পিছত ৪৮ কেজি শাখালৈ মণিপুৰত অৱতীৰ্ণ হৈ ৰূপৰ পদক অৰ্জন কৰিছিল।

১৯৮৯ চনত তেওঁ পোনপ্ৰথম বাৰৰ বাবে মানচেষ্টাৰত অনুষ্ঠিত মহিলাৰ বিশ্ব ভাৰোত্তলন চেম্পিয়নশ্বিপ প্ৰতিযোগিতাত অংশগ্ৰহণ ক্ৰুছিল। ইয়াত তেওঁ তিনিটা ৰূপৰ পদক লাভ কৰিছিল। তাৰ পিছত তেওঁ ১৯৯৩ চনৰ মেলবৰ্ণ সংস্কৰণৰ বাহিৰে একেৰাহে সাতবাৰ বিশ্ব ভাৰোত্তলন চেম্পিয়নশ্বিপত ভাৰতক প্ৰতিনিধিত্ব কৰিছিল। ইয়াৰ প্ৰতিবাৰেই তেওঁ ৰূপৰ পদক অৰ্জন কৰিছিল।

তেওঁ ১৯৯০ চনৰ বেইজিং আৰু ১৯৯৪ চনৰ হিৰোশ্বিমা এছিয়ান গেমছত তেওঁ ব্ৰঞ্জৰ পদক লাভ কৰিছিল। ১৯৯৮ চনৰ বেংককত অনুষ্ঠিত এছিয়ান গেমছত তেওঁ কোনো পদক অৰ্জন কৰিব নোৱাৰিলে।

তেওঁ ১৯৮৯ চনত চীনৰ চাংঘাইত অনুষ্ঠিত এছিয়ান ভাৰত্তোলন চেম্পিয়নশ্বিপত এটা ৰূপৰ আৰু দুটা ব্ৰঞ্জৰ পদক লাভ কৰিছিল। তেওঁ ১৯৯১ চনৰ ইণ্ডোনেছিয়াত অনুষ্ঠিত এছিয়ান ভাৰত্তোলন চেম্পিয়নশ্বিপৰ সংস্কৰণত তেওঁ ৪৪ কেজি শাখাত তিনিটা ৰূপৰ পদক অৰ্জন কৰে। আকৌ ১৯৯২ চনত থাইলেণ্ড আৰু ১৯৯৩ চনত চীনত অনুষ্ঠিত এছিয়ান চেম্পিয়নশ্বিপৰ সংস্কৰণত দ্বিতীয় স্থান লাভ কৰিছিল। ১৯৯৫ ত দক্ষিণ কোৰিয়াত অনুষ্ঠিত একে প্ৰতিযোগিতাত তেওঁ ৪৬ কেজি শাখাত দুটা সোণৰ আৰু এটা ব্ৰঞ্জৰ পদক লাভ কৰিছিল। ১৯৯৬ চনত জাপানত অনুষ্ঠিত একে প্ৰতিযোগিতাত দুটা ৰূপৰ আৰু এটা ব্ৰঞ্জৰ পদক অৰ্জন কৰিছিল।
তেওঁ ২০০৬ চনত অষ্ট্ৰেলিয়াৰ মেলবৰ্ণত অনুষ্ঠিত কমনৱেলথ গেমছত সোণৰ পদক লাভ কৰিছিল।
## বঁটা আৰু সন্মান
৫০ তাতকৈ অধিক আন্তঃৰাষ্ট্ৰীয় পদক লাভ কৰা কুঞ্জৰাণী দেৱীয়ে ১৯৯০ চনত অৰ্জুন বঁটা লাভ কৰিছিল। ১৯৯৭ চনত তেওঁ লিয়েণ্ডাৰ পেজৰ সৈতে ভাৰতৰ ক্ৰীড়া জগতৰ সৰ্বোচ্চ সন্মান ৰাজীৱ গান্ধী খেলৰত্ন বঁটা লাভ কৰিছিল। তেওঁ এই পুৰস্কাৰ লাভ কৰা প্ৰথম গৰাকী উত্তৰ-পূব ভাৰতৰ মহিলা। ২০১১ চনত তেওঁক ভাৰত চৰকাৰে দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে।

## তথ্য উৎস

## বাহ্যিক সংযোগ
* কুঞ্জৰাণী দেৱীৰ প্ৰফাইল
* ক্ৰীড়া মন্ত্ৰণালয়ৰ ৱেবচাইটত জীৱনী
* কুঞ্জৰাণীৰ চমু চিনাকি

শ্ৰেণী:ভাৰতৰ ব্যক্তি
শ্ৰেণী:মণিপুৰৰ ব্যক্তি
শ্ৰেণী:ভাৰতৰ ভাৰোত্তোলক
শ্ৰেণী:অৰ্জুন বঁটা বিজয়ী
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
শ্ৰেণী:পদ্মশ্ৰী বঁটা বিজয়ী
ৰামন পৰিমালা

**ৰামন পৰিমালা** (জন্ম ২১ নৱেম্বৰ, ১৯৪৮) এগৰাকী ভাৰতীয় গণিতজ্ঞ। বীজগণিতৰ ক্ষেত্ৰত অৱদানৰ বাবে তেখেতে সুনাম অৰ্জন কৰিছে। বৰ্তমান তেখেতে আমেৰিকা যুক্তৰাষ্ট্ৰৰ এমৰী বিশ্ববিদ্যালয়ত গণিতৰ কলা আৰু বিজ্ঞান বিশিষ্ট অধ্যাপক হিচাপে কাৰ্যনিৰ্বাহ কৰি আছে। বহু বছৰ ধৰি তেখেতে মুম্বাইৰ টাটা মৌলিক গৱেষণা প্ৰতিষ্ঠান অধ্যাপক হিচাপে কাম কৰিছিল। তেওঁৰ গৱেষণাত সংখ্যা তত্ত্ব, বীজগণিতীয় জ্যামিতি, আৰু ট'প'লজিৰ ব্যৱহাৰ হয়৷

## পৰিচিতি
ভাৰতৰ তামিলনাডুত পৰিমালাৰ জন্ম আৰু শৈশৱকাল পাৰ হৈছিল। তেখেতে চেন্নাইৰ সাৰদা বিদ্যালয় ছোৱালী হাই স্কুল আৰু ষ্টেলা মাৰিচ কলেজত শিক্ষাগ্ৰহণ কৰিছিল। তেখেতে ১৯৭০ চনত মাদ্ৰাছ বিশ্ববিদ্যালয়ৰ পৰা স্নাতকোত্তৰ শিক্ষা সম্পূৰ্ণ কৰি ১৯৭৬ মুম্বাই বিশ্ববিদ্যালয়ৰ পৰা ডক্টৰেট ডিগ্ৰী লাভ কৰে। তেখেতৰ উপদেষ্টা আছিল টাটা মৌলিক গৱেষণা প্ৰতিষ্ঠানৰ (TIFR) ৰামায়েনগৰ শ্ৰীধৰন। সংখ্যাতত্ব, টপোগণিত আৰু বীজগাণিতিক জ্যামিতিৰ সহায় লৈ ঘাইকৈ তেখেতে বীজগণিতৰ ক্ষেত্ৰত গৱেষণা কৰিছে। বীজগণিতৰ কেইবাটাও দীৰ্ঘদিনীয়া তত্ব সমৰ্থন বা নাকচ কৰি তেখেতে নানা গৱেষণাপত্ৰ প্ৰকাশ কৰিছে।

## বঁটা আৰু সন্মান
* ১৯৯৪ চনত পৰিমলাক জুৰিখত অনুষ্ঠিত "আন্তৰাষ্ট্ৰীয় গণিতজ্ঞ কংগ্ৰেছ"লৈ বক্তা হিচাপে আমন্ত্ৰিত কৰা হৈছিল ৷  
* ২০১০ চনত হায়দৰাবাদত অনুষ্ঠিত গাণিতিক কংগ্ৰেছৰ সভাতো তেওঁ বক্তৃতা ৰাখে ৷ বক্তৃতাৰ বিষয় আছিল- "দ্বিমাত্ৰিক ক্ষেত্ৰৰ ওপৰত ৰৈখিক বীজগণিতীয় গোটৰ অংক"(Arithmetic of Linear Algebraic Groups over Two-dimensional Fields)
* ভাৰতীয় বিজ্ঞান একাডেমীৰ সভ্য ৷ 
* ভাৰতীয় ৰাষ্ট্ৰীয় বিজ্ঞান একাডেমীৰ সভ্য ৷ 
* ১৯৮৭ চনত শান্তি স্বৰূপ ভাটনাগৰ বঁটা লাভ ৷
* লাউছেন বিশ্ববিদ্যালয়ৰ পৰা ১৯৯৯ চনত সন্মানীয় ডক্তৰেট ডিগ্ৰী লাভ ৷ 
* ২০০৩ চনত শ্ৰীনিবাস ৰামানুজন জন্মশতবাৰ্ষিকী বঁটা লাভ ৷
* ২০০৫ চনত গণিতত "বিজ্ঞানৰ গোলকীয় একাডেমী"(The World Academy of Science) বঁটা লাভ ৷
* ২০১২ চনত আমেৰিকান গাণিতিক সমাজৰ সভ্য ৷

## নিৰ্বাচিত প্ৰকাশনসমূহ
* Failure of a quadratic analogue of Serre's conjecture, Bulletin of the AMS, vol. 82, 1976, pp.&nbsp;962–964 
* Quadratic spaces over polynomial extensions of regular rings of dimension 2, Mathematische Annalen, vol. 261, 1982, pp.&nbsp;287–292 
* Galois cohomology of the Classical groups over fields of cohomological dimension≦2, E Bayer-Fluckiger, R Parimala - Inventiones mathematicae, 1995 - Springer 
* Hermitian analogue of a theorem of Springer, R Parimala, R. Sridharan, V Suresh - Journal of Algebra, 2001 - Elsevier 
* Classical groups and the Hasse principle, E Bayer-Fluckiger, R Parimala - Annals of Mathematics, 1998 - jstor.org 

## টোকা

## বাহ্যিক সংযোগ
*Home page at Emory 
*Parimala's biography in the Agnes Scott College database of women mathematicians

শ্ৰেণী:ভাৰতৰ ব্যক্তি
শ্ৰেণী:ভাৰতীয় গণিতজ্ঞ
শ্ৰেণী:ভাৰতীয় মহিলা গণিতজ্ঞ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
আগথা চাংমা

**আগথা কঙ্গকাল চাংমা** (জন্ম ২৪ জুলাই ১৯৮০) ভাৰতৰ পূৰ্বৰ সাংসদ সদস্য (এম.পি) আৰু ১৫ তম লোকসভাৰ সদস্য আছিল। ২০০৯ চনৰ সংসদীয় নিৰ্বাচনত জাতীয়তাবাদী কংগ্ৰেছ পাৰ্টিৰ (এন.চি.পি) প্ৰাৰ্থী হিচাপে তেওঁ মেঘালয়ৰ তুৰা নিৰ্বাচন ক্ষেত্ৰক প্ৰতিনিধিত্ব কৰিছিল। তেওঁ ইউপিএ দ্বিতীয় মনমোহন সিং কেবিনেটেৰ সকলোতকৈ কম বয়সৰ ৰাজ্যমন্ত্ৰী আছিল।

## জীৱনৰ আৰম্ভণি
আগথা চাংমাই নতুন দিল্লীত জন্মগ্ৰহণ কৰে। আগাথাৰ দেউতাক পি. এ. চাংমা, লোকসভাৰ এগৰাকী প্ৰাক্তন অধ্যক্ষ, আৰু মাক চোৰাদিনী চাংমা। দেউতাকৰ পৰাই ৰাজনৈতিক শিক্ষাৰ অ আ ক খ শিকি আগথা চাংমা আৰু তেওঁৰ ভাতৃ কনৰেড চাংমা ৰাজনীতিৰ সৈতে জড়িত হৈ পৰিছিল। তেওঁক পশ্চিম গাৰো পাহাৰ, মেঘালয়লৈ অনা হৈছিল। তেওঁৰ ভাই কনৰেড চাংমা মেঘালয় ৰাজ্য পৰিষদত প্ৰধানমন্ত্ৰী নিৰ্বাচিত হয়।

## শিক্ষা
তেওঁ পুণে বিশ্ববিদ্যালয়ৰ পৰা এল.এল.বি ডিগ্ৰি গ্ৰহণ কৰে আৰু পিছত দিল্লী উচ্চ ন্যায়ালয়ত যোগদান কৰে। তেওঁ যুক্তৰাজ্যৰ নটিংঘাম বিশ্ববিদ্যালয়ৰ ৰা পৰিৱেশগত ব্যৱস্থাপনাত স্নাতকোত্তৰ ডিগ্ৰী গ্ৰহণ কৰে।

## ৰাজনৈতিক জীৱন
আগথা চংমাৰ দেউতাক পি.এ চাংমাই ৰাজ্যিক ৰাজনৈতিক ক্ষেত্ৰ খনত অন্তৰ্ভুক্ত হোৱাৰ বাবে সাংসদৰ পৰা পদ ত্যাগ কৰাৰ পিছত আগথা চাংমা ২০০৮ চনৰ মে মাহৰ উপনিৰ্বাচনত ১৪ তম লোকসভালৈ নিৰ্বাচিত হয়। পিছত তেওঁ ১৫ তম লোকসভাটো নিৰ্বাচিত হয়, লোকসভাৰ সাংসদ হিচাপে নিৰ্বাচিত হোৱা আগথা সেইসময়ত আটাইতকৈ কম বয়সৰ ভাৰতীয় নাগৰিক।এটি সাক্ষাৎকাৰত আগথাই আটাইতকৈ কম বয়সৰ ৰাজনৈতিক ব্যক্তি হোৱাৰ অভিজ্ঞতাক লৈ কৈছিল যে- 'মই কোনোদিনেই ৰাজনৈতিক ক্ষেত্ৰ খনত ইমান সোনকালেই ভৰি দিয়াৰ কথা ভবা নাছিলোঁ। মই ভবিষ্যত পৰিকল্পনা হিসাবে এই লক্ষ্য ৰাখিছিলোঁ যদিও যোৱা দুবছৰত বহুতেই কিবা-কিবি ঘটি গ'ল আৰু আহি আহি আজি এই দিনটো দেখা পালোঁ। ' ২৯ বছৰ বয়সতে, তেওঁ ১৫ তম লোকসভাৰ মন্ত্ৰীসকলৰ কাউন্সিলৰ সৰ্ববৃহৎ মন্ত্ৰী আছিল। চাংমা গ্ৰাম্য উন্নয়ন দপ্তৰৰ মন্ত্ৰী আছিল। ২০১২ চনৰ অক্টোবৰৰ মন্ত্ৰিসভা পুনৰ নিৰ্মাণৰ সময়ত তেওঁ এই পদৰ পৰা পদত্যাগ কৰিছিল। আগথা এগৰাকী আইনবিদ, এগৰাকী পৰিৱেশবিদ আৰু এগৰাকী অপেচাদাৰী আলোকচিত্ৰবিদ আছিল। ২০১৭ চনৰ নৱেম্বৰ মাহত এইবুলি প্ৰচাৰ হৈছিল যে তেওঁ ২০১৮ চনৰ মেঘালয় বিধান সভা নিৰ্বাচনত এটি জাতীয় জনতা পাৰ্টি (এন.পি পি)ৰ হৈ প্ৰতিদ্বন্দ্বিতা কৰিব। তেওঁ দক্ষিণ তুৰাৰ প্ৰতিদ্বন্দ্বি হৈ নিৰ্বাচনত ৬,৪৯৯ ভোটত জয়ী হয়।কিন্তু আগথা চাংমাই নিজ ভাতৃৰ ৰাজনৈতিক ভৱিষ্যত সুৰক্ষাৰ কথা ভাৱি তেওঁৰ সদনৰ সদস্য পদৰ পৰা পদ ত্যাগ কৰে।

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
শ্ৰেণী:ভাৰত চৰকাৰৰ মন্ত্ৰী
প্ৰমিলা ৰাণী ব্ৰহ্ম

**প্ৰমীলা ৰাণী ব্ৰহ্ম** ()  অসমৰ এগৰাকী বড়ো ৰজনীতিবিদ৷ তেওঁ বড়োলেণ্ড পিপলছ ফ্ৰন্টৰ পৰা নিৰ্বাচিত অসম বিধান সভাৰ এগৰাকী সদস্যা৷ ২০১৬ চনত সৰ্বানন্দ সোণোৱালৰ চৰকাৰত তেওঁ মন্ত্ৰীত্ব লাভ কৰে৷ ২০১৪ চনলৈকে তেওঁ তৰুণ গগৈ চৰকাৰৰ মন্ত্ৰী আছিল৷ কোকৰাঝাৰ পূব সমষ্টিৰ পৰা তেওঁ ষষ্ঠবাৰলৈ নিৰ্বাচিত হৈছে৷

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমৰ ৰাজনীতিক
শ্ৰেণী:বড়ো জনগোষ্ঠীৰ ব্যক্তি
কেৰালাৰ মুছলমানসকলৰ মাজত বাল্য বিবাহ

কেৰালাৰ শাসকীয় দল সংযুক্ত প্ৰগতিশীল মৰ্চাৰ অংশ ইণ্ডিয়ান ইউনিয়ন মুছলিম লীগে ২০১৩ চনৰ ১৪ জুনৰ দিনা এখন চাৰ্কুলাৰৰ যোগেৰে কেৰালাৰ মুছলমানৰ মাজত বাল্য বিবাহৰ বিষয়টোৰ ওপৰত দৃষ্টিপাত কৰিছিল। বাল্য বিবাহ আইনে নিৰ্দিষ্ট কৰি দিয়া বয়স নোপোৱাকৈয়েই মুছলমান শিশুসকলৰ বিবাহ পঞ্জীয়ন কৰিবলৈ সেই চাৰ্কুলাৰখনৰ যোগেদি নিৰ্দেশ দিয়া হৈছিল। এনে নিৰ্দেশে বাল্যবিবাহ বৃদ্ধি কৰিব বুলি ৰাজনৈতিক দল আৰু মুছলমান মহিলা সংগঠনসমূহে মত প্ৰকাশ কৰিছিল। পিছলৈ এক সংশোধনীৰ জৰিয়তে কেৱল ২০১৩চনৰ ২৮জুনলৈ হোৱা বাল্য বিবাহসমূহহে পঞ্জীয়ন কৰিব পৰা যাব বুলি ঘোষণা কৰিছিল। কেৰালাৰ নটা বিখ্যাত মুছলিম সংগঠনে বিবাহৰ বয়স ক্ষেত্ৰত ৰেহাই বিচাৰি আইনৰ কাষ চাপিছিল। তেওঁলোকে এইবুলি কৈছিল যে মহিলাৰ বাবে ধাৰ্য কৰা ন্যূনতম বয়সে (১৮ বছৰ) মুছলিম আইন উলঙ্ঘন কৰিছে।

## আঁৰৰ কথা
ইণ্ডিয়ান মুছলীম লীগে বাল্য বিবাহ আইনে মুছলিম পাৰ্ছনেল আইনৰ উলঙ্ঘা কৰা বুলি বাল্য বিবাহ আইনৰ বিৰোধিতা কৰি আহিছিল। ইণ্টিগ্ৰেটেড চাইল্ড ডেভেলপমেণ্ট স্কীমৰ দ্বাৰা চলোৱা এটা সমীক্ষা অনুসৰি ২০১২ বৰ্ষত কেৰালাৰ মালাপ্পুৰম জিলাত ১৩ৰ পৰা ১৮বছৰ বয়সৰ ভিতৰত বিয়া হোৱা ৩৪০০ গৰাকী ছোৱালীৰ ভিতৰত ২৮০০ গৰাকীয়েই আছিল মুছলমান। ২০০৮ চনত বাল্যবিবাহ হোৱা ৪৯৫৫ গৰাকী কইনাৰ ভিতৰত ৪২৪৯ গৰাকীয়েই আছিল মহিলা। যদিও মুছলমানৰ ধৰ্মীয় সংগঠনসমূহে উপৰোক্ত চাৰ্কুলাৰখন সমৰ্থন কৰিছিল কিন্তু মুছলমান মহিলাসকলে তাৰ বিৰোধ কৰিছিল।

## উদাহৰণ
২০১৩ চনৰ ১৩ জুনৰ দিনা জেচিম মহম্মদ আব্দুল কৰিম আব্দুলাহমেদ নামৰ সংযুক্ত আৰৱ আমিৰাত (UAE)ৰ নাগৰিক এজনে মালাপ্পুৰমৰ এখন অনাথ আশ্ৰমৰ পৰা এগৰাকী ১৭ বছৰীয়া ছোৱালী বিয়া কৰায়। কিন্তু তাৰ দুসপ্তাহ পাছতেই তেওঁ সেই ছোৱালীজনীক টেলিফোনৰ জৰিয়তে তিনি তালাক দি ভাৰতৰ পৰা গুচি যায়। এই ঘটনাটোৰ পাছতেই সকলোৱেই বাল্য বিবাহৰ বিৰুদ্ধে সোচ্চাৰ হৈ পৰে আৰু তাৰ পাছত কেৰালা উচ্চ ন্যায়ালয়ে কন্নুৰৰ এগৰাকী ১৪ বছৰীয়া নাবালিকাৰ বাল্য বিবাহত হস্তক্ষেপ কৰি বন্ধ কৰিছিল।

## চলচ্চিত্ৰ
আৰ্যদান চৌকথৰ এই বিষয়ত নিৰ্মাণ কৰা পাদাম অন্নুঃঅৰু বিলাপম নামৰ চলচ্চিত্ৰখন ৰাষ্ট্ৰীয় পৰ্য্যায়ত চৰ্চিত হৈছিল।

## বিৰোধিতা
মুছলিম সংগঠনে ছোৱালীৰ বিবাহৰ ন্যূনতম বিবাহক আইনৰ ওচৰত প্ৰত্যাহ্বান জনোৱাৰ পাছত ষ্টুডেণ্ট ফেডেৰেচন অৱ ইণ্ডিয়াই ৰাজ্যজুৰি সেই কাৰ্যৰ প্ৰতিবাদ জনাইছিল। কমিউনিষ্ট পাৰ্টি অৱ ইণ্ডিয়া (মাৰ্ক্সিষ্ট)ৰ ৰাজ্যিক সম্পাদক পিনাৰায় বিজয়নে কৈছিল যে মুছলম লীগে আগন্তুক লোকসভা নিৰ্বাচনত ভোটৰ মেৰুবিভাজন ঘটাবলৈ তথা মুছলিম ছোৱালীসকলক শিক্ষাৰ পৰা বঞ্চিত কৰিবলৈ ছোৱালীসকলৰ বিবাহৰ ন্যূনতম বয়স কমাব বিচাৰি আছিল। বিৰোধী নেতা আৰু কেৰালাৰ প্ৰাক্তন মুখ্যমন্ত্ৰী ভি এছ অচুথানন্দনেও এই কাৰ্যক নিন্দা কৰিছিল। লগতে কেৰালাৰ মহিলা আয়োগেও ইয়াৰ বিৰোধিতা কৰিছিল।

## তথ্য সংগ্ৰহ

শ্ৰেণী:বলপূৰ্বক বিবাহ
শ্ৰেণী:কেৰালা
লাইশ্ৰাম চৰিতা দেৱী

**লাইশ্ৰাম চৰিতা দেৱী** ( জন্ম ১ মাৰ্চ, ১৯৮২) মণিপুৰৰ এগৰাকী ভাৰতীয় বক্সাৰ। তেওঁ এগৰকী জাতীয় চেম্পিয়ন আৰু প্ৰাক্তন আন্তৰাষ্ট্ৰীয় চেম্পিয়ন।  ২০০৯ চনত তেওঁ ক্ৰীড়াৰ জগতলৈ আগবঢ়োৱা অৱদানৰ স্বীকৃতি স্বৰূপে ভাৰত চৰকাৰে ’অৰ্জুন বঁটা’ প্ৰদান কৰে।

## শৈশৱ
চৰিতা দেৱীৰ জন্ম হৈছিল মণিপুৰৰ থৌবাল জিলাত। কৃষক পৰিয়য়ালৰ আঠোটা সন্তানৰ ভিতৰত তেওঁ ষষ্ঠ আছিল। তেওঁৰ শৈশৱৰ প্ৰায়ভাগ সময় অতিবাহিত হৈছিল খেতি পথাৰত মাক দেউতাকক সহায় কৰি। তেওঁ মণিপুৰৰ ৱাইথৌ মপল উচ্চ মাধ্যমিক বিদ্যালয় (Waithou Mapal High School) আৰু থৌবালৰ বাল বিদ্যামন্দিৰত স্কুলীয়া শিক্ষা সাং কৰে। পৰৱৰ্ত্তী সময়ত বক্সিঙৰ কাৰ্য্যক্ৰমণিকাৰ সৈতে খাপ খুৱাই লোৱাৰ অৰ্থে তেওঁ মুক্ত শিক্ষা লৈ উচ্চতৰ মাধ্যমিক শ্ৰেণী সম্পূৰ্ণ কৰে। 

## কেৰিয়াৰ
দেৱীয়ে ২০০০ চনত বক্সিঙত যোগদান কৰে। ইয়াৰ পৰৱৰ্ত্তী বছৰটোতে তেওঁ বেংককত অনুষ্ঠিত এছিয়ান বক্সিং চেম্পিয়নশ্বিপত ভাৰতত প্ৰতিনিধিত্ব কৰি ৰূপৰ পদক লাভ কৰে। ইয়াৰ পিছত তেওঁ বিভিন্ন আন্তৰাষ্ট্ৰীয় প্ৰতিযোগিতাত পদক লাভ কৰিবলৈ সক্ষম হৈছে। ইয়াৰ ভিতৰত উল্লেখযোগ্যসমূহ হৈছে-

* সোণৰ পদক, আন্তৰাষ্ট্ৰীয় চেম্পিয়নশ্বিপ, ২০০৬, নতুন দিল্লী
* ব্ৰঞ্জৰ পদক, তৃতীয় আন্তৰাষ্ট্ৰীয় মহিলা চেম্পিয়নশ্বিপ, ২০১০, ৰাছিয়া 
* ৰূপৰ পদক, কমনৱেলথ গেমছ, ২০১৪, গ্লাছগ’
* ৰূপৰ পদক, ভাৰতীয় মুক্ত আন্তৰাষ্ট্ৰীয় চেম্পিয়নশ্বিপ (Indian Open International Championships), ২০১৮, নতুন দিল্লী 
* সোণৰ পদক, ৰাষ্ট্ৰীয় বক্সিং চেম্পিয়নশ্বিপ (Sr. National Boxing Championships), ৰ’হটক

দেৱীয়ে ২০১৬ চনৰ ৰিয়’ অলিম্পিকৰ বাবে নিৰ্বচিত হ’বলৈ সক্ষম নহ’ল। 

## ২০১৪ চনৰ এছিয়ান গেমছ বিতৰ্ক
দেৱীয়ে ২০১৪ চনত দক্ষিণ কোৰিয়াত অনুষ্ঠিত এছিয়ান গেমছৰ বাবে নিৰ্বাচিত হয় ( 2014 Asian Games lightweight) কোৱাৰ্টাৰ ফাইনেলত ৩-০ ৰে জিকি ৩০ ছেপ্টেম্বৰৰ দিনা তেওঁ ছেমিফাইনেলত দক্ষিণ কোৰিয়াৰ পাৰ্ক জি-না (Park Ji-Na) বিৰুদ্ধে খেলে। খেলখনৰ শেষত তেওঁক বিচাৰক মণ্ডলীয়ে ০-৩ ত পৰাজিত হোৱা বুলি ৰায় দিয়ে। এই ৰায়ে যথেষ্ট বিতৰ্কৰ সৃষ্টি কৰে। ইয়াৰ কাৰণ আছিল, দেৱীয়ে তৃতীয় আৰু চতুৰ্থ ৰাউণ্ডত দেৱীয়ে পাৰ্কক পৰাজিত কৰিছিল আৰু প্ৰথম দুটা ৰাউণ্ডতো পাৰ্কক ধৰাসায়ী কৰে। এই ঘটনাৰ পিছত ভাৰতীয় দলে বিচাৰকৰ সিদ্ধান্তৰ বিৰুদ্ধে প্ৰতিবাদ দাখিল কৰে কিন্তু টেকনিকেল কমিটিয়ে সেই আবেদন খাৰিজ কৰে। বঁটা বিতৰণীত দেৱীয়ে ব্ৰঞ্জৰ পদক গ্ৰহণ নকৰে বুলি ঘোষণা কৰি ৰূপৰ পদক লাভ কৰা পাৰ্কক এই পদক ল’বলৈ আহ্বান জনায়। অৱশ্যে পিছত তেওঁ পদকটো গ্ৰহণ কৰিবলৈ মান্তি হয়। এই ঘটনাৰ পিছত টেকনিকেল কমিটিয়ে এবছৰৰ বাবে দেৱীৰ অংশগ্ৰহণ বাতিল কৰে আৰু তেওঁৰ ক’চকো অব্যাহতি দিয়া হয়।

## তথ্যউৎস

শ্ৰেণী:ভাৰতৰ ব্যক্তি
শ্ৰেণী:মণিপুৰৰ ব্যক্তি
শ্ৰেণী:অৰ্জুন বঁটা বিজয়ী
শ্ৰেণী:ভাৰতৰ বক্সাৰ
সুস্মিতা সেন

**সুস্মিতা সেন** (জন্ম ১৯ নৱেম্বৰ ১৯৭৫) এগৰাকী ভাৰতীয় অভিনেত্ৰী আৰু মডেল। ১৯৯৪ চনত তেওঁ ফেমিনা মিছ ইণ্ডিয়া আৰু পিছলৈ ১৮ বছৰ বয়সত মিছ ইউনিভাৰ্ছ ১৯৯৪ খিতাপ দখল কৰিছিল। মিছ ইউনিভাৰ্ছ দখল কৰা সুস্মিতা সেন প্ৰথম গৰাকী বঙালী আৰু ভাৰতীয়। তেওঁ হিন্দী, তামিল আৰু বাংলা ভাষাৰ চলচ্চিত্ৰত অভিনয় কৰিছে। ইয়াৰ লগতে তেওঁ ফিল্মফেয়াৰকে আদি কৰি বহুতো বঁটা আৰু পুৰস্কাৰ লাভ কৰিছে। তেওঁ মিছ ইউনিভাৰ্ছ খিতাপ জয় কৰাৰ পিছত বিভিন্ন চলচ্চিত্ৰত কাম কৰিবলৈ সুযোগ লাভ কৰিছিল। ১৯৯৬ চনৰ হিন্দী ছবি *দস্তক*ৰ জৰিয়তে অভিনয় জীৱনৰ পাতনি মেলিছিল। 

চলচ্চিত্ৰ আৰু মডেলিং জগতৰ বাহিৰে সমাজ সেৱাৰ লগতেও জড়িত হৈ আছে। ইয়াৰ বাবে তেওঁ ২০১৩ চনৰ মাদাৰ টেৰেছা বঁটা লাভ কৰিছিল। তেওঁ ২০১৬ চনৰ মিছ ইউনিভাৰ্ছ প্ৰতিযোগিতাত বিচাৰকৰ পদত অধিষ্ঠিত হৈছিল। তেওঁ দুগৰাকী ছোৱালীৰ একক মাতৃ। 
## প্ৰাৰম্ভিক জীৱন
১৯৭৫ চনৰ ১৯ নৱেম্বৰ তাৰিখে হায়দৰাবাদ চহৰৰ এক বঙালী পৰিয়ালত সুস্মিতা সেনৰ জন্ম হৈছিল। তেওঁৰ পিতৃ সুবীৰ সেন এগৰাকী ভাৰতীয় বায়ু সেনাৰ উইং কমাণ্ডাৰ আৰু মাতৃ শুভ্ৰ সেন এগৰাকী অলংকাৰ ডিজাইনাৰ। তেওঁৰ এগৰাকী ভণ্টি নীলম আৰু ভাইটি ৰাজীৱ আছে।

তেওঁ নতুন দিল্লীৰ এয়াৰ ফৰ্চ গোল্ডেন যুবলি ইনষ্টিটিউটত শিক্ষা গ্ৰহণ কৰিছিল। তাৰপিছত তেওঁ ছেকেন্দ্ৰাবাদৰ চেইণ্ট এনছ হাই স্কুলত নামভৰ্তি কৰিছিল যদিও শিক্ষা সমাপ্ত নকৰিলে।
## সৌন্দৰ্য প্ৰতিযোগিতা
### ফেমিনা মিছ ইণ্ডিয়া
১৯৯৪ চনত তেওঁ ফেমিনা মিছ ইণ্ডিয়া প্ৰতিযোগিতাত অংশগ্ৰহণ কৰিছিল। তেওঁ ফেমিনা মিছ ইণ্ডিয়া ইউনিভাৰ্ছ খিতাপ দখল কৰে আৰু ১৯৯৪ চনৰ মিছ ইউনিভাৰ্ছ প্ৰতিযোগিতাত অংশগ্ৰহণ কৰিবলৈ যোগ্যতা অৰ্জন কৰিছিল।

### মিছ ইউনিভাৰ্ছ
১৯৯৪ চনৰ মিছ ইউনিভাৰ্ছ প্ৰতিযোগিতাৰ প্ৰাৰম্ভিক পৰ্যায়ত তেওঁ তৃতীয় স্থান লাভ কৰিছিল। অৱশেষত তেওঁ মিছ ইউনিভাৰ্ছ খিতাপ দখল কৰে। মিছ ইউনিভাৰ্ছ খিতাপ দখল কৰা তেওঁ প্ৰথম গৰাকী ভাৰতীয়।

পিছলৈ তেওঁৰ প্ৰকল্প *আই এম চি-মিছ ইণ্ডিয়া ইউনিভাৰ্ছ*য়ে টাইমছ গ্ৰুপৰ পৰা ২০১০ চনৰ পৰা ২০১২ চনলৈ মিছ ইউনিভাৰ্ছ প্ৰতিযোগিতাত ভাৰতৰ প্ৰতিযোগী নিৰ্বাচন কৰিবলৈ অধিকাৰ লাভ কৰিছিল। ২০১৩ চনত ফেমিনায়ে পুনৰাই এই অধিকাৰ ঘূৰাই পায়।

### মিছ ইউনিভাৰ্ছ ২০১৬
মিছ ইউনিভাৰ্ছ খিতাপ জয় কৰাৰ ২৩ বছৰ পিছত ৬৫ তম মিছ ইউনিভাৰ্ছ প্ৰতিযোগিতাত তেওঁ বিচাৰকৰ ভূমিকাত অৱতীৰ্ণ হৈছিল।
## ব্যক্তিগত জীৱন

সুস্মিতা সেন এগৰাকী একক মাতৃ। তেওঁ ২০০০ চনত এগৰাকী ছোৱালী তুলি লৈছিল। আকৌ ২০১০ চনত আন এগৰাকী ছোৱালী তুলি লয়।

## বঁটা আৰু মনোনয়ন

## তথ্য উৎস

## বাহ্যিক সংযোগ
* 
* 

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:সৌন্দৰ্য প্ৰতিযোগী
শ্ৰেণী:জীৱিত ব্যক্তি
বেঙ্গল সতী নিয়মাৱলী, ১৮২৯

**বেঙ্গল সতী নিয়মাৱলী**ৰ জৰিয়তে ভাৰতবৰ্ষত ইষ্ট ইণ্ডিয়া কোম্পানীৰ শাসনকালত গৱৰ্ণৰ জেনেৰেল লৰ্ড উইলিয়াম বেণ্টিঙ্কে সতীদাহ প্ৰথা বেআইনী ঘোষণা কৰিছিল। 

## মূলকথা
সতীদাহ প্ৰথাৰ নিয়মাৱলী 

সতীদাহ প্ৰথাৰ অন্তৰ্গত যিকোনো নিয়ম যেনে হিন্দু বিধবা মহিলা এগৰাকীক জীয়াই জীয়াই দাহন কৰা বা সমাধিস্থ কৰা যিকোনো প্ৰচেষ্টা শাস্তিযোগ্য অপৰাধ হিচাপে বিবেচিত হব।  এই আইনখন ১৮২৯ চনৰ ৪ ডিচেম্বৰৰ দিনা গৃহীত কৰা হৈছিল। 

ক) সতীদাহ প্ৰথা বা বিধবা মহিলা এগৰাকী জীয়াই জীয়াই দাহন কৰা কাৰ্য মানবীয় প্ৰবৃত্তিৰ বিৰুদ্ধ। এই প্ৰথা হিন্দু ধৰ্মৰ কতো বাধ্যতামূলক কৰ্তব্য বুলি উল্লেখ কৰা হোৱা নাই। তাৰ বিপৰীতে জীৱনটো বিশুদ্ধভাৱে যাপন কৰিবলৈহে হিন্দু ধৰ্মত কোৱা হৈছে। এই প্ৰথা গোটেই ভাৰতত বা গোটেই জিলাসমূহত পালন কৰা হোৱা নাই। কেইখনমান জিলাতহে এই প্ৰথা আছে আৰু সেই জিলা কেইখনৰ বহু হিন্দুৱেও এই কাৰ্যক সমৰ্থন নকৰে। এই প্ৰথাৰ বিৰুদ্ধে কিছুমান ব্যৱস্থা লোৱা হৈছিল যদিও সফলতাৰ মুখ দেখা নাছিল। গতিকে ব্ৰিটিছ চৰকাৰে গোটেই প্ৰথাটোক নিষিদ্ধ কৰিবলৈ সিদ্ধান্ত লয়। আৰু তলৰ নিয়মসমূহ প্ৰৱৰ্ত্তন কৰে। 

খ) সতীদাহ প্ৰথাৰ অন্তৰ্গত যিকোনো নিয়ম যেনে হিন্দু বিধবা মহিলা এগৰাকীক জীয়াই জীয়াই দাহন কৰা বা সমাধিস্থ কৰা যিকোনো প্ৰচেষ্টা শাস্তিযোগ্য অপৰাধ হিচাপে বিবেচিত হ’ব। 

গ) প্ৰথমে সকলো জমিদাৰ, বা আন মাটিৰ অধিকাৰী যনে লখিৰাজ বা মালগুজাৰী; তালুকদাৰ; স্থানীয় কৰ্মী; ৰাজহ আৰু মাটিৰ খাজনা সংগ্ৰহৰ বাবে নিয়োজিত চৰকাৰী কৰ্মী; সকলো মণ্ডল আৰু গাওঁবুঢ়াসকলক এইবুলি নিৰ্দেশ দিয়া হ’ল যে সতীদাহ প্ৰথাৰ যিকোনো ঘটনাৰ উমান পোৱা মাত্ৰেই নিকটৱৰ্ত্তী আৰক্ষী থানাত জনাব লাগিব আৰু যদি ওপৰত উল্লেখিত ব্যক্তিসকলে তেনে ঘটনাৰ উমান পোৱাৰ পিছতো অৱহেলা কৰে তেন্তে দণ্ডাধীশ বা যুটীয়া দণ্ডাধীশৰ ওচৰত দুশ টকা জৰিমনা ভৰিব লাগিব;জৰিমনা নিদিলে ছমাহ পৰ্যন্ত জেল খাটিব লগা হ’ব। 

দ্বিতীয়তে, তেনে খবৰ পোৱা মাত্ৰেই আৰক্ষী দাৰোগাই সেই স্থানত নিজে উপস্থিত হ’ব লাগিব বা মহৰী বা জামাদাৰক হিন্দুধৰ্মী বৰকান্দাজৰ সৈতে পঠিয়াব লাগিব। আৰক্ষী বিষয়াই ঘটনাস্থলীত উপস্থিত হৈয়েই সতীদাহ প্ৰথা বেআইনী বুলি ৰাইজক জনাব লাগিব। লগতে সেইয়া যে আইনৰ দৃষ্টিত এক শাস্তিযোগ্য অপৰাধ সেইয়াও ব্যক্ত কৰিব লাগিব। তাৰপিছতো যদি সেই ব্যক্তিসকল ক্ষান্ত নহয় বা আৰক্ষীয়ে নিয়ন্ত্ৰণ কৰিব নোৱাৰে তেন্তে তেওঁলোকৰ নাম ঠিকনা দণ্ডাধীশৰ আগত দাখিল কৰিব লাগিব। 

তৃতীয়তে, যদি আৰক্ষী গৈ পোৱাৰ আগতেই বিধবাগৰাকীক দাহন কৰা হৈ যায় তেন্তে আৰক্ষীয়ে ঘটনাটোৰ পূৰ্ণ পৰ্য্যায়ৰ তদন্ত কৰি তাৰে প্ৰতিবেদন দণ্ডাধীশৰ ওচৰত দাখিল কৰিব লাগিব। 

ঘ) প্ৰথমতে, আৰক্ষী দাৰোগাৰ পৰা প্ৰতিবেদন লাভ কৰাৰ পিছত দণ্ডাধীশ বা যুটীয়া দণ্ডাধীশে ঘটনাটোৰ পৰিস্থিতি সম্পৰ্কে অধ্যয়ন কৰি অভিযুক্তসকলৰ বিৰুদ্ধে আদালতত গোচৰ আৰম্ভ কৰিব। 

দ্বিতীয়তে, সতী যোৱা মহিলাগৰাকী নিজৰ ইচ্ছাত সতী গ’লেও অভিযুক্তসকলক দোষী সাব্যস্ত কৰি শাস্তি প্ৰদান কৰা হ’ব। এই শাস্তি জৰিমনা বা জেল বা দুয়োটাই হ’ব পাৰে। 

তৃতীয়তে, অভিযুক্তসকলে জামিন পাবনে নাই সেইয়া জামিনৰ ক্ষেত্ৰত থকা সাধাৰণ নীতি নিয়মৰ দ্বাৰা বিবেচনা কৰা হ’ব।

## টোকা

## তথ্যসূত্ৰ

শ্ৰেণী:ভাৰতৰ আইন
পত্ৰলেখা পাল

**পত্ৰলেখা মিশ্ৰ পাল** () (জন্ম ২০ ফেব্ৰুৱাৰী ১৯৯০) এগৰাকী ভাৰতীয় চলচ্চিত্ৰ অভিনেত্ৰী। তেওঁ হানছাল মেহটাৰ দ্বাৰা পৰিচালিত হিন্দী চলচ্চিত্ৰ ’চিটি লাইটছ’ত ৰাজকুমাৰ ৰাওৰ বিপৰীতে অভিনয় কৰি কেৰিয়াৰৰ পাতনি মেলে। এই চলচ্চিত্ৰখনে ব্যৱসায়িক সফলতা আৰু সমালোচকৰ প্ৰশংসাও লাভ কৰে। পত্ৰলেখাৰ দ্বিতীয় ছৱি, লাভ গেমছ, বিক্ৰম ভাটৰ দ্বাৰা পৰিচালিত আৰু মুকেশ ভাট আৰু মহেশ ভাটৰ দ্বাৰা প্ৰযোজিত এখন ৰহস্য চলচ্চিত্ৰ (urban-thriller)। এই চলচ্চিত্ৰখন ব্যৱসায়িক ভাৱে সফল নহ’ল যদিও পত্ৰলেখাৰ অভিনয়ে ইয়াতো প্ৰশংসা বুটলিবলৈ সক্ষম হয়। 

## শৈশৱ
পত্ৰলেখাৰ জন্ম হৈছিল মেঘালয়ৰ শ্বিলঙত। তেওঁৰ আইতাক এগৰাকী কবি আছিল। তেওঁৰ দেউতাক এগৰাকী চাৰ্টাৰ্ড একাউণ্টেণ্ট আৰু মাক গৃহিণী। পত্ৰলেখাৰ সহোদৰ দুগৰাকী হ’ল পৰ্নলেখা মিশ্ৰ পাল আৰু অগনিশ পাল। তেওঁ অসমত অৱস্থিত আৱাসিক বিদ্যালয় ’আছাম ভেলী স্কুল’ত শিক্ষাগ্ৰহণ কৰে। ইয়াৰ পিছত পত্ৰলেখাই বেংগালুৰুৰ বিছপ কটন বালিকা বিদ্যালয় (Bishop Cotton Girls' School) ত স্কুলীয়া শিক্ষা সাং কৰে। তেওঁ এইচ আৰু কলেজ অব কমাৰ্চ আৰু ইক’ন’মিকছৰপৰা স্নাতক ডিগ্ৰী লয়। এই সময়ছোৱাত পত্ৰলেখাই ব্লেকবেৰী, টাটা ড’ক’ম আদিৰ বাবে কেইবাটাও বিজ্ঞাপনত অভিনয় কৰে।

## কেৰিয়াৰ
পত্ৰলেখা পালে হানছাল মেহটাৰ দ্বাৰা পৰিচালিত হিন্দী চলচ্চিত্ৰ ’চিটি লাইটছ’ত ৰাজকুমাৰ ৰাওৰ বিপৰীতে অভিনয় কৰি কেৰিয়াৰৰ পাতনি মেলে। এই চলচ্চিত্ৰখনত ৰাজস্থানৰ পৰা জীৱিকাৰ সন্ধানত মুম্বাইলৈ পৰিব্ৰজন কৰা এহাল দুখীয়া মানুহৰ জীৱন সংগ্ৰাম বৰ্ণিত হৈছে। সীমিত বাজেটেৰে কৰা এই চলচ্চিত্ৰখনে ব্যৱসায়িক সফলতা লাভ কৰিবলৈ সক্ষম হয়। তদুপৰি চিটি লাইটছে চিত্ৰনাট্য, পৰিচালনা আৰু অভিনয়ৰ বাবে সমালোচকৰ প্ৰশংসাও লাভ কৰে। 

পত্ৰলেখাৰ দ্বিতীয় ছৱি, ’লাভ গেমছ’, বিক্ৰম ভাটৰ দ্বাৰা পৰিচালিত আৰু মুকেশ ভাট আৰু মহেশ ভাটৰ দ্বাৰা প্ৰযোজিত এখন ৰহস্য চলচ্চিত্ৰ (urban-thriller)। এই ছৱিখনৰ মুখ্য অভিনেতাসকল হৈছে পত্ৰলেখা, গৌৰৱ আৰোৰা আৰু তাৰা আলিশা বেৰী (Tara Alisha Berry)। ’লাভ গেমছ’ চলচ্চিত্ৰখন ২০১৬ চনৰ আঠ এপ্ৰিলত মুক্তি দিয়া হয়। চলচ্চিত্ৰখনে মূলত সমমালোচকৰ ঋণাত্মক মন্তব্য লাভ কৰে যদিও পত্ৰলেখাৰ অভিনয়ে ইয়াতো প্ৰশংসা বুটলিবলৈ সক্ষম হয়। 

২০১৮ চনত পত্ৰলেখা পলে ’নানু কি জানু’ নামৰ চলচ্চিত্ৰখনত অভিনয় কৰে। ফাৰাজ হায়দাৰ (Faraz Haider) ৰ দ্বাৰা পৰিচালিত এই চলচ্চিত্ৰখন ভৌতিক-কমেডী। ইয়াত পত্ৰলেখাই অভয় দেউলৰ বিপৰীতে অভিনয় কৰিছে। ’নানু কি জানু’-এ ২০১৮ চনৰ ২০ এপ্ৰিলত মুক্তি লাভ কৰে। 

## ব্যক্তিগত জীৱন
পত্ৰলেখা বৰ্তমান অভিনেতা ৰাজকুমাৰ ৰাওৰ সৈতে সম্পৰ্কত আবদ্ধ হৈ আছে।

## অভিনীত চলচ্চিত্ৰ

### দূৰদৰ্শন

## বঁটা

## তথ্যউৎস

## বাহ্যিক সংযোগ
* 
* 

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী